text:
घरदेखिया
नीन्न टुटिते लुखियाक नजरि दिन भरिक काजपर पड़लनि।
काज देखि मनमे अबूह लागए लगलनि। असकता गेली। मुदा तैयो हूबा बान्हि कऽ उठए
चाहलनि आकि आँखि पुबरिया घरक छप्परपर गेलनि। बिहाड़िमे मठौठ परक खढ़ उड़िया गेल छेलै।
हड्डी जकाँ बत्ती झक-झक करैत रहै। मनमे एलनि, की कहत बरतुहार? कहत ने जे मसोमातक घर छिऐ तँए मठौठ उजड़ल छै। खौंझ उठलनि। ठोर पटपटबैत बजली-
“जेहने नाशी डकूबा बिहाड़ि
तेहने झड़कलहा कारकौआ। जुट बान्हि-बान्हि औत आ लोलसँ खढ़ उजाड़ि-उजाड़ि छिड़ियौत।” नजरि निच्चाँ होइते दछिनबरिया टाटपर पड़लनि। बरसातमे टाटक
आलन गलि कऽ झड़ि गेल छेलै। मात्र कड़ची-बत्तीटा झक-झक करै छेलै। जइसँ ओहिना
दछिनबरिया बँसबिट्टी देखि पड़ैत छेलै। बेपर्द आँगन...।
लुखियाक मन खिन्न हुअ लगलनि। मनमे
एलनि, पुरना साड़ी टाटमे टांगि देबै। मुदा बरतुहारक आँखिमे की कोनो गेजर भेल रहतै
जे नै देखत। तहूमे साड़ीसँ केते अन्हराएत। ओहिना सभ किछु देखत। आरो मन निच्चाँ खसैत
जाइत रहनि। बाप रे! की कहत बरतुहार? दीअर-नागेसरपर तामस उठए
लगलनि। कोन जरूरी छेलनि जे कौल्हुके दिन दऽ देलखिन। घर-अँगना चिक्कन कऽ लैतौं तहन
अबैक दिन दैतऽथिन। कोनो की हमर बेटा बाढ़िमे दहाएल जाइ छेलए। पाँच दिन आगुएक दिन
भेने की होइतै? तामस बढ़लनि। तैबीच आँखि टाटपर सँ
निच्चाँ उतरलनि। नजरि पड़लनि अँगनाक पनिबटपर। झक-झक करैत झुटका। उबड़-खाबड़ सौंसे आँगन।
तहूमे जे झुटका सेरियाममे अछि ओ तँ नै मुदा जे अलगल अछि ओ तँ चुभ-चुभ गरैए। सौंसे अँगना
सेरियबैमे कम-सँ-कम दस छिट्टा माटि लागत। दस छिट्टा माटि उघि, ढेप फोड़ि, सेरिया कऽ पटबैमे तँ भरि
दिन लागि जाएत। तहन आन काज केना हएत? काजक तरमे लुखिया दबाएल
जाइत रहथि। तामस आरो लहरए लगलनि। अबूहो लगनि। ओछाइनेपर पड़ल-पड़ल भारसँ दबैत जाएत।
दुइए माइपुत की सभ करब? तहूमे आइ ऐ छौड़ाकेँ केना
किछु करैले कहबै। ओकरे देखैले ने घरदेखिया औत। छौड़ाकेँ तँ अपने मारिते रास काज
हेतै। कानी छँटौत। अंगा-घोती खीचत। आइरन करबैले गंजपर जाएत। गमकौआ साबुनसँ नहाएत।
तेल लेत। बाबरी सीटत। तेहेनठाम कोदारि-खुरपी चलबैले केना कहबै। लोहे छिऐ, जौं किनसाइत लागिए जाए। तहन तँ आरो पहपटि हएत। कथकिया जे
हाथ-पएरमे पट्टी बान्हल देखतै तँ की कहत? मनक तामस निच्चाँ मुहेँ ससरए लगलनि। तामस उतरिते नजरि
घरदेखियाक खेनाइ-पिनाइपर पहुँचलनि। आन काज तँ रहिओ-सहि कऽ भऽ सकैए मुदा दूध तँ एक
दिन पहिने पौड़ल जाएत। जँ से नै पौड़ब तँ दही केना हएत। शुभ काजमे जँ दहीए नै हएत तँ
काजक कोन भरोस। एक तँ महिंसबला सभ तेहेन अछि जे दूधसँ बेसी पानिए मिला दइए। नबका
मटकुरीओ ने अछि जे पानिओ सोखि लइतै। मनमे
खौंझ उठए लगलनि। मुदा नजरि चाउर-दालि दिस बढ़िते तामस दबलनि। बेटाक घरदेखिया औत, हुनका केना खेसारी दालि आ मोटका चाउरक भात खाइले देबनि।
लोको दुसत आ अपनो मन की कहत। कियो किछु कहऽ आकि नै मुदा कुल-खानदानक तँ नाक नै ने
कटा लेब। जँ इज्जतिए नै तँ जिनगीए की? मन पड़लनि घैलमे राखल
कनकजीर चाउर। कनकजीर चाउरक भात आ नवका कुटुम मनमे अबिते लुखियाक हृदए पघिलल केरा जकाँ
पलड़ए लगलनि। मोने-मन भातक प्रेमी दालिक मिलान करए लगली। मेही भातमे मेही दालिक
मिलान नीक हएत। मुदा खेरही-मसुरी दालि तँ भोज-काजमे नै होइत। होइत तँ बदाम-राहड़िक।
मुदा राहड़ि तँ घरमे अछि नै। बोङमरना बाढ़िओ तेना दू सालसँ अबैए जे एक्को डाँॅट
राहड़ि नै होइए। तत्-मत् करैत फेर मन झुझुआ गेलनि। बिनु आमिले राहड़िक दालि केहेन
हएत? आमक मास रहैत तँ चारि फाँक कँचके
आम दऽ दितिऐ। सेहो नै अछि। फेर मन आगू बढ़लनि,
पहिल-पहिल समैध-समधीन
बनब आ एगारहोटा तरकारी खाइले नै देबनि
से केहेन
हएत। गुन-धुन करए लगली। गुन-धुन करिते बर-बरी-अदौरी मन पड़लनि। एक्के दिनमे केना
ओरियान हएत? घाटिए-बेसन बनबैमे तँ तीन दिन
लागत। तहन केना हएत? फेर तामस पजरए लगलनि। मन
फेर खौंझा गेलनि। बाजए लगली-
“ई सभटा आगि लगौल नगेसराक
छी। जाबे ओकरा छितनीसँ चानि नै तोड़ब ताबे ओकरा बुधि नै हेतै। तमसाइले नागेसरक आँगन
दिस बजैत बढ़ली। पुरुख छी आकि पुरुखक झड़। जइ पुरुखकेँ काजक हिसाबे ने जोड़ए औत ऊहो
कोनो पुरुखे छी। ओइसँ नीक तँ मौगी।
नागेसर नदी दिस गेल छला। नागेसरकेँ
नै देखि लुखिया डेढ़िए पर अनधुन बाजए लागलि। मुदा नागेसरक पत्नी भुरकुरिया चुप-चाप
सुनैत। किछु बजैत नै। किएक तँ मोने-मन सोचैत जे दिओर-भौजाइ बीचक बात छी, तैबीच हम किएक मुँह लगबी। बजैत-बजैत लुखियाक पेटक बात
सठलनि। बात सठिते तामसो उतरलनि। बोलीक गरमीकेँ कमैत देखि भुरकुरिया बाजलि-
“अँगना चलथु दीदी। बीड़ी पीब
लेथु, तहन जइहथि।”
घरसँ बीड़ी-सलाइ निकालि दुनू गोटे
ओसारपर बैसि गप-सप्प करए लगली। सलाइ खर्ड़ैत भुरकुरिया बाजलि-
“दीदी, आब पीहुओकेँ जुआन होइमे देरी नै लगतनि। कंठ फूटि गेलै।”
भुरकुरियाक बात सुनि लुखिया हरा
गेली। जुआन बेटाक सुख मनमे नाचए लगलनि। लुखियाकेँ आनन्दित होइत देखि पुनः
भुरकुरिया कहलकनि-
“भैयोसँ बेसी भीहिगर जवान
पीहुआ हेतनि।”
खुशीसँ लुखियाक हृदए बमकि गेलनि, बजली-
“कनियाँ, खाइ-पीबैमे छौड़ाकेँ कोनो की कोताही करै छिऐ। एक तँ भगवान नउएँ-कउएँ
कऽ एकटा बेटा देलनि। तेकरो जँ सुख नै होइ तँ एते खटबे केकरा ले करै छी। बापक मन तँ
परुँके बिआह करैक रहनि मुदा तैबीच अपने चलि गेल। आब साल लगलै तँ ऐ बेर जेना-तेना
बिआह कइए देबै।”
कहि आँगन दिस विदा भेली। अँगनासँ
निकलिते मन नागेसरपर गेलनि। सोचए लगली, नागेसरे वेचाराक कोन दोख छै।
ऊहो की कोनो अधला केलक। हुनको मनमे ने होइत हेतनि जे झब दे पुतोहु घर आबनि। अखनि
तँ वएह ने बाप बनि ठाढ़ छथिन। मुदा काज औगताएल केलनि। गरीब छी, तेकर माने ई नै ने जे इज्जत नै अछि। इज्जतकेँ तँ बचा कऽ राखए
पड़ै छै। नव कुटुमैती भऽ रहल अछि। नव कुटुम दुआरपर औता। हुनका जँ पाँच कौर खाइओले
नै देबनि से केहेन हएत। स्वागत की कोनो धोतीए-टाकाटा
सँ होइ छै? आकि दूटा बोल आ दू कौर अन्नोसँ होइए।
जेहेन पाहुन रहता तेहने ने बेवहारो करए पड़त। फेर मनमे तामस उठए लगलनि। एहेन पुरुखे
की जिनका धियो-पुतोक बिआह करैक लूरि नै होन्हि। तैबीच मन पड़लनि चाह-पान।
चाहो-पानक ओरियान तँ करए पड़त। एहेन नै ने हुअए जे एक दिस करी आ दोसर दिस छूटि जाए।
चाहे-पानटा किए, बीड़ीओ-तमाकुलक ओरियान करए पड़त ने।
ई की कोनो शहर-बजार छिऐ जे लोक एक्के-आधटा अम्मल डेबैए। ई तँ गाम छिऐ, ऐठाम तँ एक-एक आदमी पनरह-पनरहटा अमल डेबैए। अपनइ विचारमे लुखिया
ओझरा गेली। किछु फुड़बे ने करनि। बुकौर लागए लगलनि। आँखिमे नोर ढबढ़बा गेलनि। मनमे
उठए लगलनि जे घर तँ पुरुखेक होइए। एते बात मनमे अबिते लुखिया बाटपर आबि नागेसरक
बाट देखए लगली। नदी दिससँ अबैत नागेसरपर नजरि पड़लनि। नजरि पड़िते बजली-
“काल्हि घरदेखिया औता आ
अहाँ निचेनसँ टहलान मारै छी।”
नागेसर-
“अच्छा चलू। बैसि कऽ सभ विचारि लइ छी।”
दुनू गोटे आँगन दिस बढ़लथि। ओचान
खर्ड़ैत पीहुआकेँ देखि नागेसर कहलखिन-
“अखनि तूँ ऐंठार चिक्कन
करै छेँ की जा कऽ बाबरी छँटा एमे? काजक अँगना छियौ तँए पहिने
बाहरक काज समेटि लेमे की घरे-अँगनाक काज करै छेँ। जो, जल्दी जो।”
खर्ड़ा रखि पीहुआ विदा भेल। लुखियाक
नजरि बदललनि। जहिना चश्माक शीशाक रंग दुनियाँक रंगकेँ बदलि दइ छै, तहिना लुखियाक नजरि नागेसरक बदलल रूपकेँ देखलक। बदलल रूप
देखिते सिनेह उमड़ि पड़लनि। सिनेहसँ बजली-
“एते लगक दिन किए देलिऐ? चारि दिन आगूक दितियनि। भरिए दिनमे सभ काज सम्हारल हएत?”
लुखियाक समस्याकेँ हल्लुक बनबैत
नागेसर कहलखिन-
“आइ पहिल दिन छी घरदेखिया
घर-बर देखए औत आकि खाइन-पीन करै ले? पसिन्न हेतनि तँ खेता-पीता, नै तँ अपना घरक रस्ता धरता। अखनि तँ ओ बटोही बनि कऽ औता। तँए
हमरो ओते सुआगतक ओरियान करैक जरूरत नै अछि। जहन पीहुआ पसिन हेतनि, बिआह करब गछता, तहन ने किछु, आकि समधीन बनैले बड़ औगताएल छी? होइए जे कखनि समधि संग होरी खेलाइ?”
समधि संग होरी खेलाएब सुनि लुखियाक
मन उड़ए लगलनि। बजली-
“हम की कोनो समैधिए भरोसे
फगुआ रखने छी, दिअर कोन दिनले रहत?”
लुखियाक मनसँ चिन्ता पड़ा गेल।
मुस्की दैत बजली-
“बाटो-बटोही जँ दुआरपर औता
तँ एक लोटा पानिओ ने देबनि?”
नागेसर-
“से तँ देबे करबनि। यएह
इज्जत तँ हमरा सबहक बाप-दादाक देल अमोल धरोहर छी।”
खुशीसँ भँसियाइत लुखिया कहलनि-
“पुरुखक थाह हम नै पाएब।”
नागेसर-
“कनी कालमे बजार जाएब। जे
सभ जरूरीक वस्तु अछि से सभ कीनि आनब। तइले एते माथा-पच्ची करैक कोन जरूरी अछि।
अतिथिक सुआगत मात्र नीक-निकुत खुऔनइ होइत? आकि प्रेम-पूर्वक तुकपर
खुऔने होइत। बैसैले चद्दरि साफ केलौं? सिरमो खोल खीचि लेब।”
“सिरमामे खोल कहाँ अछि? ओहिना पुरना साड़ीक बनौने छी। ओहूले दूटा खोल किनने आएब।”
“बड़बढ़ियाँ।”
दोसर साँझ आँगनमे बैसि नागेसर पीहुआकेँ पुछलक-
“तोरा जे नाओं पुछथुन्ह तँ
की कहबुहुन?”
पीहुआ बाजल-
“से की हमरा नाओं नै बूझल
अछि। बउओ, माएओ आ गामो नाओं बूझल अछि।”
“ओते नै पुछै छियौ। अपनेटा
नाओं बाज?”
“पीहुआ”
“धुर बुड़िबक। पीहुआ नै पुहुपलाल
कहिहनु।”
“से हमर नाओं पुहुपलाल
कहाँ छी। पहिने सभ कहैत रहए मुदा आब तँ सभ पीहुए कहैए। अहिना ने लोकक नाओं बदली
होइत रहै छै।”
मुँह बिजकबैत लुखिया कहलक-
“हँसी-चौलमे लोक तोरा
पीहुआ कहै छौ आकि जनमौटी नाओं छियौ।”
छठियार राति, दाइ-माइ पुहुपलाल नामकरण केलखिन। जहन ओ आठ-दस बर्खक भेल, तहन जाड़क मास बाधमे फानी लगबए लगल। गहींर खेत सभमे सिल्लिओ
आ पीहुओ आबि-आबि धान चभैत। जेकरा ओ फानी लगा-लगा फँसबैत। अपनो खाइत आ बेचबो करैत।
कछु दिन पछाति स्त्रीगण सभ पीहुआबला कहै लगलै। फेर किछु दिनक पछाति भौजाइ सभ
पीहुआ कहए लगलै। मुदा तेकर एक्को मिसिआ दुख ने पीहुएकेँ होइत आ ने पीहुआ माइए-बापकेँ।
तँए पुहुपलाल बदलि पीहुआ भऽ गेल।
मोने-मन नागेसर विचारलनि जे ई
पीहुआ एना नै सुधरत। अखनि सिखाइओ देबै तैयो बजै कालमे बाजिए देत। से नै तँ दोसर
गरे काज लिअए पड़त। लुखियाकेँ कहलखिन-
“मोटरी खोलि सभ समान मिला
लिअ।”
दुनू दिओर-भौजाइ सभ समान मिलबए
लगल। धोती देखि दुनूक बीच मतभेद भऽ गेलनि। कन्यागतक बिदाइ लेल एक्के जोड़ धोती
नागेसर कीनि कऽ अनने छला। किएक तँ बुझलनि जे बेटीबला धोती नै पहिरैए। मुदा से बात
लुखिया बिसरि गेल छेली। तँए बजली-
“दू गोटे औता, तहन एक जोड़ धोतीसँ की हएत? कम-सँ-कम
तँ जोड़ो भरि करबनि। जेकरा बेसी रहै छै ओ पाँचो टूक कपड़ा बिदाइ करैए।”
सामंजस्य करैत नागेसर-
“हमरो सासुरक धोती रखले
अछि। काज पड़त तँ दऽ देबनि।”
“गुलाबीए रंगमे रंगल अछि।
एकरो गुलाबीएमे रंगि लेब। रंगो कीनि कऽ नेनइ
आएल छी।”
दोसर दिन, सबेरे सात बजे कन्यागत दुनू बापूत पहुँचला। कन्यागतकेँ
अबैसँ पहिनइ नागेसर एकचारीमे बिछान बिछा, तैयार केने छला। नबका खोलक सिरमो सिरा दिस देने छला।
कन्यागतकेँ अबिते नागेसर ठेंगा-छत्ता रखि पएर धोइले लोटा बढ़ौलकनि। चाह-पान आनए
लुखिया पछुआरे बाटे लफरल चौक दिस विदा भेली। जाधरि दुनू बापूत डोमन हाथ-पएर धोइ कुशल-छेम करैत, बिछानपर बैसला ताधरि
लुखियो चौकपर सँ चाह-पान कीनि आएलि। नागेसरक दुनू आँखि दुनू दिस। तँए देखि लेलनि
जे चाह आबि गेल। पीहुआकेँ कहलनि-
“बौआ, चाह नेने आबह?”
“पानो।”
“पहिने चाह लाबह। पछाति
पान अनिहऽ।”
पीहुआक बोली डोमन सुनि लेलनि। तँए नाओं-गाओं
पुछैक जरूरते ने रहलनि। दोहारा नमगर देह। मोने-मन डोमन
लड़िका पसिन कऽ लेलनि। आँखिक इशारासँ डोमन बुचनकेँ पुछलखिन। आँखिएक इशारासँ बुचन
सेहो स्वीकृति दऽ देलकनि। दुनू बापूतक मुँहमे हँसी नाचि गेलनि। मुदा लगले डोमनक
मनमे एकटा शंका पैसि गेलनि। शंका ई जे मरदा-मरदी परिवार नै अछि तँए हो-ने-हो कोनो
छोट-छीन बाधा ने बीचमे आबि भंगठा दिअए। चाह पीब पान खा डोमन नागेसरकेँ कहलखिन-
“समैध, जाधरि भानस होइए ताधरि बाध दिससँ घूमि अबैले चलू। हँ, एकटा बात तँ कहबे ने केलौं, तीमन-तरकारी
बेसी नै करब। सात-आठ दिनसँ लगातार माछ खेलौं,
पेट गड़बड़ भऽ
गेल अछि। गाममे रहितौं तँ मड़बज्झू भात आ केेरा चाहे भांटाक सन्ना संगे खइतौं। मुदा
से तँ ऐठाम नै हएत। तँए दालि-भात एकटा तरकारी-सजमनि चाहे झिमनीक- बना लेब। तहूमे
बेसी मसल्ला नै देबै।”
बीड़ी-सलाइ गोलगलाक जेबीमे रखि
नागेसर लुखियाकेँ कहए आँगन गेला। ओना टाटक अढ़सँ लुखियो सुनि लेने छेली। तँए जवाब दइले
मन उबियाइत रहनि। अवसर पाबि लुखिया बजली-
“एते रास जे तीमन-तरकारीक
ओरिआन केने छी से की हएत। अपने नै खेता तँ आँगनवालीले मोटरी बान्हि देबनि।”
अपियारीमे फँसैत माँछ जकाँ लड़िकाक
माएकेँ फँसैत देखि डोमन बजला-
“तइले की हेतै, हिनको मोटरी बान्हि कन्हापर नेने जेबनि।”
आँखि दाबि नागेसर लुखियाक बोली रोकए
चाहलनि। मुदा लुखिया मुँहक बात बरतुहार दिस नै बढ़ि नागेसरे दिस खसलनि-
“बड़ बुधियार छथि। बूझब जे
बेटाक बिआह केलौं तँ गामो-घर आ समधिओ नीक भेटला। तँए जेना-तेना कुटमैती कइए लेब।”
लुखियाक बात सुनि नागेसरक मन
हल्लुक भेलनि। लुखिया अपन भार दऽ बाधा हटौलक। नै तँ बेर-बेर बाता-बाती होइत। समए
पाबि डोमन जोरसँ बजला-
“समधीने लग नुड़ियाएल रहब
आकि चलबो करब?”
लुखियाक मन भीतरसँ चप-चप होइत। बजैले
लुस-फुस करैत। डोमनक बात सुनि बजली-
“हिनकेटा समधीन लगड़गर
छन्हि, आनकेँ कि किछु छै?”
मुस्की दैत नागेसर आँगनसँ निकलि
बाध दिस विदा भेला। आँखि उठा-उठा डोमन गाम-घर देखैत जाइत रहथि। टोलसँ निकलि पच्छिम
मुहेँ एक पेड़िया धेलनि। गाछी टपि हाथक इशारासँ पच्छिम मुहेँ देखबैत नागेसर कहलकनि-
“पछबारि भाग जे चतरलाहा
गाछ देखै छिऐ ओहए गामक सीमा छी।”
दुनू बापूत देखि डोमन पुछलखिन-
“उत्तरबरिया सीमा?”
ओंगरीसँ देखबैत नागेसर-
“ओ ढिमका जे देखै छिऐ, सएह छी।”
“दछिनबरिया।”
“तीन चारिटा जे छोटका गाछ एकठाम
देखै छिऐ ओ सीमेपर अछि। पीराड़क गाछ छिऐ।”
बाधकेँ हियासि डोमन आँखिक इशारासँ
बुचनकेँ देखेलखिन। दुनू गोटे मोने-मन अन्दाजलनि जे दू सए बीघासँ ऊपरेक बाध अछि। तैबीच
नागेसर बजला-
“बुझलौं, बाबूक अमलदारीमे तँ सम्मिलिते छल मुदा हमरा दुनू भाँइमे
बँटबारा भऽ गेल। उत्तरसँ हमर छी आ दछिनसँ भातिजक।”
डोमन-
“खोपड़ी केतए बनौने छी?”
नागेसरकेँ पछिला घटना मन पड़लनि।
ओंगरीसँ देखबैत कहए लगलखिन-
“ओइ बँसबाड़ि आ गाछीक बीच
एकटा खाधि छै। जइमे बिसनारिक गाछ सभ छै। भदबारिमे पानि भरि जाइए। बाँसोक पात आ
गाछो सबहक पात ओइमे खसि-खसि सड़ैए। बिसनारिओक गाछ सभ सरि जाइए। जइसँ कारी खट-खट
पानि भऽ जाइ छै। ढाकीक-ढाकी मच्छर फड़ि जाइ छै। ओही खाधिमे भैयाकेँ कालाजारक मच्छर
काटि लेलकनि। केतबो दबाइ-बिरो भेलनि, मुदा नै ठहरलखिन।”
डोमन पुछललनि-
“अहाँ सभकेँ सरकारी
अस्पतालमे दबाइ नै दइए?”
“से जँ दैतै तँ एते लोक
मरबै करैत। बीस आदमीसँ ऊपरे हमरा गाममे कालाजारसँ मरल। अस्पतालमे किछु छै थोड़े, ओहिना ईंटाक घरटा ठाढ़ अछि। दबाइकेँ के कहए जे कुरसीओ-टेबुल
बेचि नेने अछि।”
बजैत-बजैत नागेसरक आँखि नोरा गेलनि। गमछासँ आँखि पोछि आगू
बढ़ि गेला। तीनू गोटे खोपड़ी लग पहुँचला। बाधक बीचमे कट्ठा दुइएक परती, परतीएपर दुनू फरीकक खोपड़ीओ आ पाँचटा अनेरूआ गाछो, दूटा
साहोरक, दू-टा पितोहिया आ एकटा बजरकेराइक।
साहोरक गाछ सभसँ पुरान मुदा देखैमे सभसँ छोट। बजरकेराइ सभसँ कम दिनक मुदा सभसँ नम्हर। पितोहिया गाछक निच्चाँमे तीनू गोटे
दुबिपर बैसि गप-सप्प करए लगला।
डोमनकेँ पुछलखिन-
“राखी केना गिरहत सभ दइए?”
“बीघामे पाँच घुर धानो आ गहुमो।”
“रब्बी, राइ माने दलिहन-तेलहन?”
“अंदाजेसँ देलक। अपनो सभ
उखाड़ि दइ छिऐ। जइसँ बोइनो भेल आ राखीओ।”
दुनू बापूत डोमन मोने-मन हिसाब जोड़ए
लगला। अगर कट्ठामे एक
क्विन्टल उपजत तँ पच्चीस किलो बीघामे भेल। जँ से नै पचासो किलोक
कट्ठा हएत, तैयो साढ़े बारह किलो बीघा भेल। सए
बीघासँ ऊपरेक बाध अछि। तइसँ या तँ पच्चीस क्विन्टल, नै तँ साढ़े बारह क्विन्टल राखी -धान- सालमे जरूर होइतै हेतनि। तेकर पछाति गहुम भेल, मरूआ भेल, आरो-आरो दलिहन-तेलहन भेल। दुइए मायपुत केते खाएत? हमरो बेटीकेँ अन्नक दुख नै हेतै। मुस्की दैत डोमन बेटा दिस
तकलथि। बेटो बाप दिस ताकि आँखिएसँ गप-सप्प कऽ लेलक। कनी काल चुप रहि डोमन
नागेसरकेँ पुछलखिन-
“कथी-कथीक खेती बाधमे होइए?”
“पान साल पहिने तक तँ
अन्नेटा उपजै छल। टो-टा कऽ सेरसो-तोड़ीक खेती। मुदा आब खेती बदलि रहल अछि।”
मुस्की दैत पुन: आगू बजला-
“की कहब, बुझू तँ राजा छी। दू सए बीघाकेँ अपन बपौती सम्पति बुझै छी।
दुनू सए बीघाक मालिक छी। एक बेर टाँहि दइ छलिऐ तँ जुआन-जुआन घसवहिनी सभ नाङरि
सुटुका कऽ पड़ा जाइ छलि। मुदा आब से नै करै छी। खसल-पड़ल खेतक आ आड़ि पड़क घास कटैले केकरो मनाही नै करै छिऐ...।”
किछु मन पाड़ि फेर बजला-
“हँ तँ कहै छेलौं जे जइ
दिनसँ लोक बोरिंग गड़ौलक आ कोसीओ नहरि एलै तइ दिनसँ तँ बूझि पड़ैए जे घरसँ बाध धरि
लछमी सदिकाल नाचिते रहै छथि। केकरो देखबै धानक बीआ पाड़ैए तँ कियो रोपैले बीआ उखाड़ैए।
कियो कमठौन करैए तँ कियो धान कटैए, तँ कियो बोझ उघैए। कियो
दाउन करैए, तँ कियो धान ओसबैए, तँ कियो अग्गो रखैए। कियो धन-उसनियाँ करैए तँ कियो
पथार सुखबैए। कियो मीलपर धान कुटबैए तँ कियो चाउर फटकैए। केते कहब।”
डोमन पुछलखिन-
“आनो-आनो चीजक खेती हुअए
लागल हएत?”
नागेसर बजला-
“एँह की कहब! पचासो किसिमक
तँ धानेक खेती हुअए लागल अछि। ओते धानक की नाउओं मन अछि। धान संग-संग खाद-पानि दऽ
कऽ गहुम, दलिहनक खेती सेहो हुअए लागल अछि।
एते दिन तँ सेरसौए-तोरक खेती होइ छल। आब सूर्यमुखीक खेती सेहो होइए। राशि-राशिक तीमन-तरकारी
सेहो हुअए लागल अछि। बीघा दसेमे पनरह-बीस गोटे नवका आमक कलम सेहो लगौलक अछि। एँह, की कहब, आन्ध्राक आम, मद्रासी आम सभ सेहो लोक लगौलकहेँ। अजीब-अजीब आमो सभ अछि। ऐ बेर
रोपू तँ पौरुकेँ सँ फड़ए लगत। जेहने देखैमे लहटगर लागत तेहने खाइओमे।”
डोमन नागेसरकेँ पुछलखिन-
“आमक ओगरबाहि केना दइए?”
“तीन आममे एक आम सरही आ
चारि आममे एक कलमी। से जइ दिन तोड़ल जाएत तइ दिनक कहलौं, तैबीच खसल-पड़ल आमक हिसाब नै। तेहेन आम सभ अछि जे टुकलेसँ
धिया-पुता खाए लगैए। खटहो आमकेँ चुन लगा कऽ मीठ बना लइए। धियो-पुतो तेते बुधियार
भऽ गेल अछि जे अँगनेसँ चुन नेने जाएत आ आममे लगा कऽ खाएत।”
डोमन पुछलखिन-
“आरो की सभ आमदनी बाधसँ
अछि?”
“सभटा की मनो अछि।
(ओंगरीसँ देखबैत) दछिनबारि भाग बीघा बीसेक गहींर खेत छल। चौरी। गोटे साल नै, ने तँ
पहिने सभ साल धान दहाइए जाइ छेलै। मुदा आब,
जहियासँ
पानिक सुविधा भेल, सभ गिरहत अपन-अपन खेतकेँ आरो खुनि
कऽ पोखरि जकाँ बना-बना माछ पोसए लगल हेन।
आन्ध्र प्रदेशक एकटा माछ छै `इलिस'। एँह, की कहब, (मुँह चटपटबैत) अपना सभ कहै
छिऐ रहु, मुदा ओइ इलिस आगूमे किछु ने छी।
जहिना बढै़मे तहिना सुआद। हमरा की कोनो रोक अछि, हमहीं
ओगड़ै छिऐ ने, जहिया मन भेल तहिया बन्सीमे दूटा
मारि लेलौं आ सभ खेलौं। सभसँ मुश्किल आब बनौनाइ भऽ गेल। काजेसँ ने छुट्टी। के ओते
मेठैन करि कऽ खाएत। आब सुरूज माथपर आबि गेल। चलू। भानसो
भऽ गेल हएत। गरमे-गरम खाइमे नीक होइ छै।”
तीनू गोटे बाधसँ घर दिसक रस्ता
धेलनि। थोडे़ आगू बढ़ला तँ बँसबारिमे एकटा चिड़ैकेँ बजैत सुनलनि। बाजबो अजीब ढंगक।
मुस्की दैत नागेसर डोमनकेँ पुछलखिन-
“कहूँ तँ ई चिड़ै की बजैए?”
कनी अकानि कऽ डोमन बजला-
“ई तँ पान-बीड़ी सिगरेट बजैए।”
बात सुनि नागेसर ठहाका दऽ हँसला। कनीकाल
हँसि बजला-
“ई चिड़ै अहाँ गाम सभ दिस
नै हएत। जहिया कोसीक बाढ़ि अबै छेलै तहिएसँ ई चिड़ै हमरा गाममे अछि। ई बजैए- बढ़मा, बिसुन, महेश।”
विचारक भिन्नताक कारणे डोमन पुनः
चिड़ैक बोली अकानए लगला। बुचन सेहो अकानए लगल। अपना बातमे मजबूती अानैले नागेेसर
सेहो अकानए लगला। दुनू चुप। दुनू अपन-अपन दुबिधामे। डोमन बुचनकेँ पुछलकनि-
“बौआ, तूँ तँ इसकुलो देखने छहक, तांेही
कहऽ?”
मामूली सबालमे हारि मानब केकरा पसिन्न होइत। डोमनक मन विचारकेँ मथैत।
डोमनक बात सुनि बुचन बाजला-
“बाबू, हमरा बूझि पड़ैए जे `तुलसी, सूर, कबीर' कहैए।”
तीनूक तीन मत, तँए विवादक प्रश्ने नै,
तीनू अपन-अपन रमझौआमे ओझड़ाएल। तँए तीनू चुपचाप आगू-पाछू घर दिस विदा भेला।
घरपर अबिते डोमन बजला-
“लोटा नेने आउ। कनी
डोल-डाल दिससँ भऽ अबै छी।”
नागेसर आँगनसँ दू लोटा पानि आनि कऽ
देलकनि। लोटामे पानि देखि बुचन पुछलखिन-
“बाबू, आगूमे कल-तल नै छै?”
बिच्चेमे लपकि कऽ डोमन बजला-
“अखनि तूँ बच्चा छह, नै बूझल छह?”
कहि आगू मुहेँ गाछी दिस विदा भेला।
गाछी पहुँच एकटा सरही आमक गाछक निच्चाँमे दुनू बापूत बैसि विचार-विमर्श करए लगला।
बुचन-
“बाबू, कुटुमैती करै जोकर परिवार अछि। समलाइके मे बिआह-सादी, दुश्मनी आ दोस्ती छजैए। लड़िकाक बाप नै छै तँ की हेतै। गाम-घरमे लोक मइटुग्गरकेँ अधला बुझैए।”
डोमन बुचनक बातो सुनैत आ मुड़ीओ डोलबैत रहथि मुदा मोने-मन परिवारक आमदनी आ ओइ आमदनीकेँ समटैक लूरि
सोचैत रहथि। जइ हिसाबसँ आमदनीक जड़ि देखि रहल छी ओइ हिसाबसँ सम्हारैक लूरि नै छन्हि।
जँ दुनू एक सतहपर आबि जाए तँ परिवारकेँ आगू मुहेँ ससरैमे बेसी समए नै लगत। एतेटा
बाध छै। अलेल घास सभ दिन रहतै। बाध ओगड़ैमे की लगै छै? एक-दू बेर ऐ भागसँ ओइ भाग घुमब मात्र छै। अगर जँ अपनो काज
ठाढ़ कऽ लथि तँ बैसारीओ नै रहतनि आ आमदनीओ बढ़ि जेतनि। हमरा बेटीकेँ ऐ घर एलासँ
एकटा काजुल आ बुधियार समांग बढ़तनि। जानकीकेँ सभ हिसाब- कनमा, अधपइ, पौआ, असेरा, सेर, अढ़ैया, पसेरी, धारा आ मनसँ लऽ कऽ बोरा-क्वीनटल
धरि, जोड़ैक लूरि छै। तहिना कोड़ी -बीस
वस्तु, सोरे- सोलह, सोरहा -सोलह सोरे, दर्जन-–बारह, ग्रुस- बारह दर्जन, जोड़ा-धानक
आँटी दस, गाही-–पाँच, गंडा-–चारि, जोड़ा-–दू,
आ पल्ला- एक सभ बुझैए। मनमे खुशी एलै। बाजल-
“बौआ, ओना जानकी गिरहस्तीक काज सम्हारि दूटा गाएओक सेवा कऽ लेत।
मुदा तइसँ दूधेटा क आमदनी बढ़त। जरूरत छै खेतीओ बढ़बैक। तँए नीक हएत जे एकटा गाए आ एकटा बड़द दऽ दियनि। एकटा बड़द आ
एकटा हरबाह भेने दू समांग अपन भऽ जेतनि। जइसँ बीघा दू बीघा खेतीओ कऽ सकै छथि।”
बुचन-
“अपना खेत जे नै छन्हि?”
बुचनक बात सुनि डोमन हँसए लगला।
हँसैत बजला-
“बौआ, समए एहेन आबि गेल अछि जे खेतोबला सभ खेती छोड़ि नोकरीएक पाछू
बौआ रहल अछि। जइसँ खेती केनिहारक अभाव भऽ रहल छै। गिरहस्तीक हाल बिगड़ि गेल छै।
जबकि जरूरत अछि खेतमे मेहनतिक। जे सभ किसान नै बूझि रहला अछि।”
बुचन-
“केना बूझत?”
डोमन गंभीर होइत बजला-
“बौआ खेतीमे बड़ बुधिक काज
छै मुदा खेती दिन-दिन मुरूखेक हाथमे
पड़ल जाइ छै, से सोचलहक हेँ?”
तर्क-वितर्क कऽ दुनू बापूत तँइ कऽ
लेलक जे कुटमैती करबे करब। मुदा
एकटा जटिल प्रश्न आबि कऽ आगूमे ठाढ़ भऽ गेलनि। ओ ई जे बिआह उट-पटाँग ढंगसँ
नै होइ? रस्तासँ पाइक उपयोग होइ। गुन-धुन
करैत दुनू बापूत घर दिस विदा भेला।
जाधरि डोमन पैखाना दिससँ अाबथि
ताधरि लुखिया चारि-पाँच बेर दौग-दौग आँगनसँ बान्हपर जा-जा देखलनि। मनमे उड़ी-बीड़ी
जेना लागल रहनि। जे कुटमैतीमे कोनो तरहक गड़बड़-सड़बड़ ने हुअए। नै तँ लोक पिक्की
मारत। कहत जे मौगीक मुख्तियारी छी ने। बिनु मरदक मौगी बेलगामक होइते अछि। कहलो गेल
छै-
“राँड़ मौगी साँढ़।”
फेर मनमे उठलनि जे किछु होउ बिआह
तँ हमरे बेटाक हएत। तँए केकरो ओंगरी बतबैक रस्ता नै रहए देबै। जहिना बरतुहार कहता
तहिना हमहूँ करब। जँ दुनू गोटेक मिलान रहत तँ किए कोइ आँखि उठाैत। एते बात मनमे
अबिते बरतुहारकेँ लुखिया अबैत देखलनि। बान्हपर सँ दौगले आँगन आबि हाँइ-हाँइ कऽ
थारी साँठए लगली।
हाथ-पएर धोइते नागेसर डोमनकेँ
कहलकनि-
“पहिने भोजने कऽ लिअ।”
आगू-आगू लोटा नेने नागेसर आ पाछू-पाछू
दुनू बापूत डोमन आँगन एला। पीढ़ीपर बैसिते नागेसर थारी आनि आगूमे देलकनि। आँखि घुमा
कऽ देखि डोमन बजला-
“समैध, समधीनोकेँ अढ़मे बजा लियनु। बिआहक सभ गप पक्का-पक्की कइए
लेब। बैसारपर जखने गप उठाएब आकि चारू दिससँ लोक आबि अन्टक-सन्ट गप चालि देत।”
आँखिक इशारासँ नागेसर भौजाइकेँ हाक
पाड़ि बैसैले कहलक। तैबीच डोमन कहलखिन-
“समैध, समधीनकेँ पुछियनु जे केना बेटाक बिआह करती?”
नागेसरकेँ अगुआ लुखिया बजली-
“अहाँ सभ मरदा-मरदी गप करू।
हमरा कोनो चीजक लोभ नै अछि। नीक मनुख घर आबए,
बस एतबे लोभ
अछि।”
मोने-मन नागेसर सोचैत रहथि जे हमर
केतबो मोजर अछि, तइसँ की? कोनो की हमरा बेटा-बेटीक बिआह हएत? तँए हम अनेरे मुँह दुरि किए
करब। बाजला-
“समैध, अहाँ अपने मुहसँ बजीऔ जे केना करब?”
भात-दालि सनैत डोमन बजला-
“समैध, जहिना अहाँक भातिजक बिआह हएत तहिना तँ हमरो बेटीक हएत...।
लुखियाकेँ खुश करै दुआरे पुन: आगू
बजला-
“हमर बेटी साक्षात् लछमी
छी। साल भरि की दसोसाल घूमि कऽ लड़की ताकब तँ ओहेन नै भेटत। तहूमे आब? आब तँ लोक मनुख थोड़े घर अानैए, अानैए रूपैआ।”
नागेसर टाटक अढ़मे बैसलि भौजी दिस
तकैत बाजला-
“खर्च-बर्च करैले किछु तँ
चाहबे करी....।”
नागेसरक बातकेँ कटैत लुखिया बजली-
“नै! हम केकरो बेटीकेँ पाइ
लऽ कऽ अपना घर नै आनब।”
नागेसर भौजीक गप्प सुनि चुप भऽ गेला।
मुस्की दैत लुखिया बजली-
“जहन दुआरपर आबि बेटा
मंगलनि तँ हम दऽ देलियनि। आब हमरा की अछि। दू कर अन्न आ दू बीत कपड़ाटा चाही। घर तँ
आब ओकरे सबहक -बेटे-पुतोहुक- हेतै।”
डोमन बजला-
“समैध, पाँच गोटे जे बरियाती चलब, हुनकर
सुआगत हम नीक जकाँ करबनि। बर-कनियाँ
लेल जे नव घर
ठाढ़ करैक वस्तु अछि से तँ देबे करब। तेकर
अतिरक्ति एकटा बड़द आ एकटा लगहरि गाए सेहो देब।”
सुनिते सबहक मुहसँ हँसी निकलल।
बिआहक दिन तँइ भऽ गेल। मुस्की दैत लुखिया बजली-
“आब की हम कहबनि जे समधीनो
हमरे दऽ दोथु।”
ठहाका दैत डोमन उत्तर देलकनि-
“बाह-बाह, तब तँ दुनू रोटी चाउरेक।”
चारि बजे सूति-उठि चाह पीब, पान खा डोमन नागेसरकेँ
कहलखिन-
“समैध, सभ बात तँ तँइ भाइए गेल। आब चलब।”
दुनू जोड़ धोती नागेसर आँगनसँ आनि
आगूमे रखि देलकनि। धोती देखि डोमन बजला-
“समैध, केतबो गरीब छी तँए की मुदा इज्जति बचा कऽ रखने छी। बेटी
दुआरपर केना धोती पहिरब?”
टाटक भुरकी देने लुखिया देखैत
रहथि। डोमनक बात सुनि दोगसँ बजली-
“समैधकेँ कहियनु जे जहन
बेटी औत तहन ने बेटीक घर हेतनि, ताबे तँ हमर छी कीने। हम दइ
छियनि।”
ठहाका दैत डोमन बजला-
“जहन हमर बेटी ऐ घर औत तहन
ने ओ समधीन हेती आकि अखने?”
तैबीच पीहुआ, सभकेँ गोड़ लगलक।
एक्कैस रूपैआ डोमन पीहुआ हाथमे देलखिन।
थोड़े दूर अरिआति नागेसर घुमैत बाजल-
“समैध, आब बढ़िऔ। नवम् दिनक दिन भेल। अहाँ काजमे लागि जाउ आ हमहूँ लागि
जाइ छी।”
डोमन दुनू बापूत विदा भेला। आगू
बेटीक बिआहक ओरिआओन रहनि किन्तु मनपर नचैत रहनि लुखियाक गप्प-
“केकरो बेटीकेँ पाइ लऽ कऽ
अपन घर नै आनब।” देह सिहरि गेलनि बेटा दिस तकलनि। ऊहो
आब बिआह जोगर भऽ गेल...।
¦¦¦


c: text/html

text:
मधुबनी। 04 जुलाई। पछिला नौ दिन स' चैल रहल सौराठ सभाकेँ कैल्हि मंगल दिन समापन भेल। कैल्हि अन्तिम दिन सेहो हजारों के संख्या म' लोग सभा गाछी पहुँचल। कैल्हि एहि अवसर पर सांस्कृतिक कार्यक्रम के आयोजन सेहो भेल। बताओल जे रहल अछि एहि कि एहि बेरक सभा म' करीब तीन सौ बिआह केँ पंजीकरण काएल गेल।
मैथिल ब्राह्मणक वैवाहिक संबंध केँ निर्धारण लेल प्रसिद्ध 'सौराठ सभा' म' एक समय वरागत-कन्यागत के बिच शास्त्रार्थ छल। भावी दूल्हा केँ चयन हुनक ज्ञान आओर क्षमता क' परखबाक बाद काएल जायत छल। वर आओर वधू पक्ष के सात पुश्तक वंशावली देखल जायत छल आओर फेर जांच-परख करि बिआह तय काएक जायत छल।
सन 1326 ई. म' मिथिला नरेश हरीसिंह देव लिखित रूपसँ पंजी प्रथा केर व्यवस्था केना छलाह आओर एहि प्रथा केँ नींव राखने छलाह।
एहिठाम माता पक्ष आओरपिता पक्ष केँ सात पु्श्तक वंशावली म' ई देखल जाएत छल कि कतो एहि दुनू पक्ष केँ बीच पहिने कहियो रक्त संबंध त' नहि छल, ओहिक बाद पंजीकार बिआह केँ अनुमति दैत छलखिन। प्रतिबरख लाखों लोगक जमावड़ा आओर सैकड़ो जोड़ि केँ आदर्श बिआह के लेल सौराठ सभा विश्वभरी म' प्रसिद्ध अछि।
मुदा करीब एक दशक स' ई संस्कृति विलुप्त होएत जे रहल अछि। आधुनिकता आओर एखुनका भाग-दौड़ के जिनगी म' लोग मिथिलांचलक एहि संस्कृति क' बिसरैत जे रहल छथि। बिआहक लेल एहिठाम आएब आब 'शान' नहि शर्म केँ बात बुझल जे लागल अछि।
मुदा एहिबेर सौराठ सभा म' हजारों के संख्या म' देशक कोने-कोने स' ब्राम्हण लोग पहुँचलैथ आओर 300 स' बेसी बिआह सौराठ सभा म' पंजीकृत भेल। नौ दिवसीय सौराठ सभा के समापनक संगहि मिथिलांचल म' बिआह के लगन सेहो समाप्त भ' गेल।

robotstxt: allowed

filter: keep


text:
4 मई के जीएसटी काउंसिल के बैठक में होयत राजस्व विभाग क प्रस्ताव पर फैसला
मणिभूषण राजू
नई दिल्ली । डिजिटल लेन-देन कए बढ़ावा देबाक लेल सरकार उपभोक्ता सभकए छूट देबाक तैयारी कए रहल अछि। सूत्र सबहक अनुसार, राजस्व विभाग उपभोक्ता सबकए डिजिटल ट्रांजैक्शन पर 100 टकका छूट आओर उद्योग सबकए कैशबैक देबाक प्रस्ताव पर काज कय रहल अछि । एहि प्रस्ताव कए 4 मई क होए बला जीएसटी मीटिंग मे राखल जाएत। एहि मीटिंग क अध्यक्षता वित्त मंत्री अरुण जेटली करताह ।
पीएमओ में भेल चर्चा
सूत्र क अनुसार डिजिटल लेन-देन पर छूट देबाक मुद्दा पर प्रधानमंत्री कार्यालय मे भेल एकटा बैठक मे विचार कैल गेल । मीटिंग मे डिजिटल ट्रांजैक्शन करबा पर कोन-कोन तरह सँ छूट देल जा सकैत अछि, एहि क तीन विकल्प पर चर्चा भेल । कैशबैक क अलावा एहि पर बात भेल जे डिजिटल माध्यम से भेल टर्नओवर क टैक्स क्रेडिट उद्योग सभकए देल जाय । ओहिना जेना कच्चा माल पर कर देला पर उद्योग सभकए टैक्स क्रेडिट देल जाएत अछि ।
कैशबैक पर राजस्व विभाग राजी अछि
सूत्रक कहनाय अछि जे राजस्व विभाग एहि बात पर राजी अछि जे डिजिटल लेन-देन क तय सीमा पूरा करयवला उद्योग सबकए कैशबैक देल जाए । विभागक माननाई अछि जे एकरा सही तरह से लागू सेहो कैल जा सकैत अछि आ एकर दुरूपयोग सेहो नहि कैल जा सकत ।
कर मे छूट पर सेहो भेल विचार
पीएमओ मे मीटिंगक दौरान एकटा आन विकल्प पर सेहो विचार कयल गेल । एहिक तहत डिजिटल लेन-देन क एक सीमा तक पहुंचय क बाद उद्योग सबकए जीएसटी मे सेहो छूट देबा पर विचार कैल गेल।


text:
सुपौल। 20 जनवरी। कानपुर रेल हादसा के तार नेपाल मे जुड़ल आइएसआइ से होयबाक बाद भारत - नेपाल सीमा पर सुरक्षा बढ़ाओल गेल अछि। ओतहि 21 जनवरी क' होमै बला पूरा बिहार मे मानव श्रृंखला मे कउनु तरहक बाधा उत्पन्न नहि हुवे आर 26 जनवरी केर तैयारी के मद्देनजर एसएसबी 45 वीं बटालियन के सभ सीमा चेक पोस्ट एवं नाका पर सुरक्षा बढाओल गेल अछि।
जवान सभक संग महिला जवान क' सेहो तैनात कायल गेल अछि। एहि बाबत पुछला परएसएसबी 45वीं बटालियन वीरपुर के सेनानायक राम अवतार भलोठिया कहला कि जवान ओनहियो अलर्ट रहैत अछि। बावजूद ऐहिक हमसभ सतर्क छी। 24 घंटा जवान सीमा पर आबै - जायबला के जांच ते कैरते अछि ऐहिक संगे संग फुटपाथ व सीमा से जुड़ल हर पगडंडि पर जवान सभ पैनी नजर राखैत अछि।
सुरक्षा व्यवस्था एहितरहे तेज क' देल गेल अछि कि परिंदा सेहो पर नहि मैर सकैत अछि। ओतहि भारत - नेपाल सीमा के भीमनगर महावीर चौक स्थित चेक पोस्ट पर तैनात एसएसबी 45 वीं बटालियन के महिला जवान पूजा कुमारी व जवान जितेंद्र कुमार कहलनि कि हम सभ हरेक वाहन के संगे संग आबै - जाय बला लोग सभक आधुनिक संयंत्र व मेटल डिटेक्टर से जांच के बाद हुनकर पहचान पत्र देखि हुनका आउट पोस्ट से अएबाक जा जएबाक अनुमबती दैत छी।


text:
Friday, October 18, 2013
(77) घूर
घूर
गोसाँइ डुमैक समए भऽ गेल छल। इसान कोणक हवा मध्यम तेज गतिए चलैत रहए। घुरिया सौन भेने जेठोसँ बत्तर समए जइसँ जरनोकाठी आ गोइठो-करसी सुखा कऽ हरनाठ भेल। माल-जालक थैरमे घूर पजारैक समए भऽ गेल छल। बजार जाइए काल बैकुण्ठ बाबा पोता -पुष्पानन्द-केँ कहि देने रहथिन जे बौआ परिवार सरकारी आॅफिस नै छिऐ जे अपने रहब हजार कोस हटल मुदा जिम्मा रहत ऑफिसक। परिवार परिवार छिऐ, तहूमे गिरहस्त परिवार। जइमे ने उचित अभ्यागतक समए िनर्धारित अछि आ ने साँढ़-पाराक। तहूमे केतबो बन्हौटा गाए-महिंस किए ने हुअए मुदा डोरी टुटलापर वा खुजलापर किछु-ने-किछु मलैकिए जाइए। तहूमे गोटे-आदहे एहेन होइए जे बोनैया जकाँ सौंसे गाम मलकैत रहै छै। तँए जेते काल हम नै रहब तेते काल दुआरे-दरबज्जापर रहबो करिहह आ खाइओ पीबैले दिहक। पोसा माल-जाल अनठिया कुत्तो-बिलाइ देखि भड़कैए। तही काल खुट्टो आ डोरीओ टुटैक डर रहै छै। बाबाक बात सुनि पुष्पानन्द हँ-हूँ उत्तर नै दऽ मने-मन विचारए लगल जे जिम्मा तँ किछु ने भेल मुदा समए बेठेकान भेने नम्हर भेल। कखनि बजारसँ औता कखनि नै, तैबीचमे खाली ओगरवाहिए आ खुआबैए-पीआबैक बात नै भेल, जेठुओ समैसँ समए दुरकाल होइए, नहाबैओ पड़त, घरो-बहार करए पड़त। तहूमे जँ कहीं पुरना संगी भेटलनि तँ घूमि कऽ एबो करता आकि नै। तखनि तँ दिनक कोन बात जे कएओ दिनक जिम्मा भऽ गेल। गप्पकेँ ओझराइत देखि पुष्पानन्द विचारलक जे कोनो कि अनभुआर काज अछि जे अबूह लगत, जिनका एते अजगजक भार रहतनि ओ अपने नै बुझथिन जे घरक समैक की महत छै। आ जँ एहेन संगी भेटि जान्हि जे नोकरीसँ रिटायर भऽ आएल होथि, जिनका ने खेती-पथारी होन्हि आ ने माल-जाल? अपन खेती-वाड़ी, माल-जाल, फल-फुलवाड़ी तँ किसाने परिवारक अंग छी जे नोकरी-चाकरीमे नै अछि। तखनि तँ दुनू गोटेमे यएह ने समझौता हेतनि जे अपने ऐठाम चलल जाए जे सुच्चा दूधक चाहो पीब आ भरि पोख गप्पो हेतै। गप्पो कोनो छोट थोड़े हेतै, रजनी-सजनीक खिस्सा जकाँ सौंसे जुआनीक गप्प हेतै। खैर जे हौ। जाबे घूमि कऽ नै औता ताबे तकक भार। बेर खसिते माछी-मच्छर आबए लगै छै, ताबे धरि नै आएल रहता तँ घूरो कऽ लेब। सएह ने।
हँसि गोसाँइ पाट होइत देखि पुष्पानन्द बीच थैरमे घूर लगौलक। जैठाम सभ दिन घूर लगौल जाइ छेलै। अनभुआर रहने पुष्पानन्द गदौसबला खढ़ आन दिनसँ घूरमे बेसी दऽ देलक। ओना करसीक हिसाब ठीके रहै, किएक तँ सबेरे बैकुण्ठ करसी रौदमे पसारि देने रहथिन। खड़ाएल खढ़ रहने पजार पड़िते एक्के बेर धुधुआ कऽ चारूकात पकड़ि लेलक। हवा रहबे करै आगिक लुत्ती उड़ए लगलै। तखने बैकुण्ठ बाबा दरबज्जापर पहुँचला। घूरकेँ देखि साइकिल ओलतीमे ठाढ़ कऽ लोटा लऽ कलपर विदा भेला। घूरमे पानि छीटब जरूरी बूझि पड़लनि। ओना दरबज्जापर अबिते घूर देखि मन करुआ गेलनि। आबि गेलौं तँए ने, नै तँ घर-दुआरमे आगि लगैत आकि नै? पोता एतबो नै बुझैए जे केते हवामे घूर लगाबी आ केतेमे नै लगाबी। मुदा जुआन-जहान पोता अछि, तहूमे कौलेजमे पढ़ैए। आनकेँ देखै छिऐ जे बाप-दादाक आगूमे बकटेंट जकाँ गप्पो करैए आ गँजो-भाँग पीबैए। भलहिं हमरा अखनि तक एहेन नै भेल मुदा समैक रोग तँ महामारी छी, केकरा पकड़त, के मरत आ के नै मरत तेकर कोन ठेकान छै। बाबाक मुँहक रूखि देखि पुष्पानन्द बूझि गेल। अपन ड्यूटी समाप्त बूझि टहलिए जाएब नीक बुझलक। अनेरे की बजता की नै तइसँ नीक जे ससरिये जाएब हएत। दादी आँगनमे छथिए ओ बुझबे करथिन, औथिन। गुरक मारि जहिना धोकरा अँगेजने रहैए तहिना अंगेजल छन्हिहेँ, अपन दुनू गोरे फड़ियेता।
घूरमे पानि छीटि आगि शान्त करैत बैकुण्ठ कपड़ा बदलि, कलपर हाथ-पएर धोइ दरबज्जापर आबि बजारक समान मिलबए लगला। पतिक चाल-चूल पाबि कमली आबि पुछलकनि-
“चाहो-ताहो पीब आकि पीनइ आएल छी?”
ओना बैकुण्ठक मन करुआएल रहनि मुदा पत्नीक बात सुनि तामस नै उठलनि। तामसक मुद्दा रहनि, हवामे घूर। क्रोध तँ मुद्दा-मुद्दापर अबैत जाइत अछि। ई तँ नै जे तामस उठल तँ उठले रहि गेल आ तैबीच घीबोक घैल ओहने आ ताड़ीओक घैल ओहने रहल। क्रोध तँ मुद्दा-मुद्दाक होइत अछि। तहू मुद्दामे जगह-जगहक सेहो भिन्न होइत अछि। ई तँ नै जे गाछक पात जकाँ कोनो एहनो होइत अछि जे बिनु हवोक डोलैत रहैए आ किछु एहनो होइत जे बिहाड़िओमे नै डोलैए। ई तँ िनर्भर करै छै गाछक चालि-बेवहारपर। तँए ने एकटा के जड़िसँ टीकासन धरि सिर लुधकल रहै छै आ दोसरमे सिरोक जगहपर जल्ले रहै छै। मनुखो तँ ओहिना ने अछि। मनकेँ थीर करैत बैकुण्ठ पत्नीकेँ कहलखिन-
“हाट-बजारक चाह केहेन होइ छै, से नै बुझै छिऐ, जँ पीबे केने हएब तँ ओकर मद्दीए केते हेतै।”
हवामे मसुआएल खढ़-पात जकाँ पतिक बात सुनि कमली पोचाड़ा दैत बजली-
“अनके जकाँ हमहूँ छी जे पुरुख रहैत हाट-बजारक चाह पीब, जँ चाहेक बनीमा किछो घोड़ि दिअए आ पीविते-पीविते लटुआ जाइ, तँ की बनीमा पजिया कऽ नै पकड़त, तखनि अहाँक मोले कथी रहि जाएत?”
एक तँ करुआएल मन तैपर पत्नीक झमार बैकुण्ठकेँ बरदास नै भेलनि। झमाड़ि कऽ बजला-
“मन थाकल अछि, कनी पानि पीब चाह पीब तखनि ने थीर हएत। निचेनसँ आगूक गप करब। गोर लगै छी अखनि जाउ। चाह बनौने आउ।”
पतिक दुनू हाथ जोड़ल देखि सुपक भाँटाकेँ ऊपर फेकि सुपेसँ लोकैत कमली बजली-
“पुरुखक हाथे जोड़ब की? ई तँ घोड़-मिलान छी। मुँहसँ हिहिया पाछू घूमि चौताल फेकब। गदहो जकाँ जँ चलै छी तैयो तँ एके रस्तासँ चलै छी। भरि दिनक काजक माला बना नेने छी आ ओकरे भिनसरसँ साँझ धरि जाप करैत रहै छी।”
पत्नीक भरिगर बोलसँ बैकुण्ठ अपनाकेँ झँपाइत देखि पाशा बदलैत बजला-
“बजारक चीज-बौस सभ अछि, साँझ पड़ि गेने फेड़-फाड़ भऽजाएत। जाबे अहाँ चाह आनब ताबे हमहूँ सेरिआ लइ छी।”
काजक मूर्त रूप देखि कमली बिनु किछु बजने चाह बनबए आँगन विदा भेली। चीजे-बौस कि मासक अदहा किलो चाहपत्ती, चारि किलो चीनी, दू सए ग्राम सुपारी, बीस ग्राम खएर, पचास ग्रामक जर्दा डिब्बा। तहूमे सभटा बँटले बाँटल अछि, रखि देब। मुदा अपने मनमे जे क्रोध ऐ रूपे तनल अछि जे घरमे आगि लगिए जइतए आ जिनगी भरिक कमेलहा जरिए जइतए। ई तँ काजक संयोग छल जे ओहो घूरमे आगि पजारलक आ हमहूँ एलौं। आखिर ओकरा अखनो धरि घूर लगबैक लूरि किए ने भेल, ई दोख केकर? की अपनो घूर लगबैक लूडि नै भेल आकि लगबैक लूरि बुझा नै पेलिऐ। जँ अपनालूरि नै रहैत तँ बारहो मास माल-जालक रक्छा केना करै छी। से तँ करै छी मुदा तखनि पुष्पानन्दकेँ लगबैक लूरिकिए ने भेल जे एक तँ घुरिया सौन भेने जेठोसँ बत्तर समए छै तैपर इसान कोणक मध्यमतेज(एक आ सएक बीच अनठानबे अंक मध्यम भेल, तँए तेज-मध्यम, मध्य मध्यम आ मध्यम।)हवा बहि रहल छै। खढ़-पातसँ लऽ कऽ घरक छप्पड़ धरि खड़ाएल अछि, तैठाम एहेन घूर लगाएब अनुचित भेल की नै? से तँ जरूर भेल। मुदा एहेन घूर ओ -पोता- जानि कऽ तँ नै लगौलक जे घर-दुआर जरि जाउ? तखनि ओकर दोख की भेल? गुम भेल असगरे दरबज्जापर बैसल बैकुण्ठ अपने काजक समीक्षा करए लगला।
चौकपर पहुँचिते पुष्पानन्दक मन पुष्पानन्दकेँ धकलए लगल जे जेठुआ गरे जकाँ बाबाक नजरि रहनि तँए कोनो धार कोण लऽ कऽ बरिसेबे करता। से नै तँ रस्ते-रस्ता टहलैमे थोड़े देखता कनसोहो लऽ लेब आ टहलिओ लेब। जँ कहीं सोझहामे पड़ता तँ कनी डेग झटका लेब जे बुझता कोनो काजे केतौ जाइए। नै तँ सासुरक डेग पकड़ि चलब। की सासुरक मद्धिम डेगे ने तँ जिनगीओक डेगकेँ दुबड़ा दइए? मुदा कोनो सुनि-गुनि नै पाबि पुष्पानन्द तीन चक्कर लगा लेलक। मनो मानि गेलै जे दादीओ तेहेन लगारी छथि जे केहनो करियाएल मेघ किए ने हुअए ऊपरेमे सुखादेतनि।
प्रश्न अछि जे बारहो मासक मालक थैरमे केहेन घूर लगौल जाए जे ओइ समैक माछी-मच्छरसँ रक्छा हेतै। माछीओ-मच्छर तँ रंग-बिरंगक अछि। के केहेन धुआँसँ भागत? तेतबे नै, घूरक धुआँ तँ हवाक संग चलै छै, तँए हवाक रूखि सेहो देखए पड़ै छै। मन घुमलनि। सौन मास। सौन तँ सौन छी। अनेक रूप अनेक चेहरा। एहनो होइत जे शीतल जल शीतल समीरक संग लहलहाइत खेतकेँ हरिअरी ओहन साड़ी पहीरि छमकैत रहैए जेना गदाएल खेसारी जकाँ गदाएल पेट मनकेँ भरने रहै छै। मुदा एहनो सौन तँ होइते अछि जे जेठुआ धुरा उड़बैत घुरिया सौन कहबैए। हँ से तँ कहबैए! तखनि? तखनि किछु ने! आइक सौन केहेन अछि ओ भेल विचारैक बात। अनेरे आगू देखब तँ पोता-पोती, नाइत-नातीन की खएत, की पहिरत, केना रहत? नै जौं पाछू घूमि ताकब तँ दर्जनो लाख बर्ख पहिने जनकक मिथिला तंत्रमार्गसँ प्रभावित हजार बर्खक मिथिला बनि वाड़ीए-झाड़ी नाचल घुमी, ईहो तँ नीक नहियेँ। खैर जे हउ, ने दुनियाँक ठेकान अछि जे केते आ केतेटा अछि आ ने लोकक ठेकान छै जे केहेन अछि। तखनि? हँ तखनि अछि जे अपन चौबीस घंटाकेँ निअमित जिनगीमे बान्हि आकाशीय सूर्य-चान जकाँ अपना धुरीमे निअमित चलि जिनगीक आदि-अन्त कऽ विसर्जित करी। जँ से नै तँ अखनि कम स्कूल कौलेज अछि तखनि तँ ई गति अछि जखनि बेसी हएत तखनि पूछत आकि धकियाएत? खैर जे हउ, अनेरे मनकेँ घोर-मट्ठा केने छी। तही बीच कमली चाह नेने एलनि। अनुकूल जगह पाबि बैकुण्ठ पुछलखिन-
“हमरेटा ले अनलौं हेन?”
पतिक प्रश्न सुनि कमली ठमकली। मनमे उठलनि जे एना किए उटपटांग बात कहलनि। ऐठाम तँ दोसराइतकेँ नै देखै छी, तखनि? ओह! भरिसक मने चलिया गेलनि हेन। नै, मनमे अखनिसँ खट-खुट होइते रहत तइसँ नीक जे पुछिए लियनि-
“दोसराइत अछिए नै तखनि आरो चाह?”
कमलीक प्रश्न सुनि सिताएल नढ़िया जकाँ बैकुण्ठ कहलखिन-
“अहाँ?”
कमली मुहेँ लगल पुछलखिन-
“अखनि धरि कहिया सोझहामे चाह पीलौं जे...?”
बैकुण्ठ कहलखिन-
“अखनि धरि अपन विचारकेँ अहाँ ऊपर थोपैत एलौं, मुदा जे काज अहूँ करै छी आ अपनो करै छी ओइ विषयमे बैसि कऽ विचार नै करै छी। से आइसँ शुरू करब। तँए कहलौं जे एकठाम बैसि चाहो पीब आ घूरक विषयमे गपो-सप्प करब।”
पतिक बात सुनि कमली निधोख आँगनसँ चाह आनि आगूमे बैसि पीऐत पुछलखिन-
“बाजू की उलझन अछि?”
बैकुण्ठ बजला-
“उलझन कथी रहत, एक तँ रस्ताक झमारल बजारसँ आएले छेलौं आकि पुष्पा घूरमे आगि देलक। केना घूर लगौल छेलै केना नै, एक्के बेर तेना धधैक गेलै जे घरेमे आगि लगि जाइत। तखनेसँ मन खसल जाइए, तँए अहाँसँ विचार करब अछि।”
पतिक गिरगिराइत मन देखि कमली अवसरकेँ हाथसँ नै दिअ जाए चाहैत, पुछलखिन-
“पहिने ई कहू जे परिवारमे मालक थैर आकि जाड़क मास घर-ओसारक घूर पुरुख लगबै छला आकि औरत?”
कमलीक प्रश्न सुनि बैकुण्ठ आरो सकपका गेला। बजला-
“दुनियाँ बड़ीटा छै आ बहुत लोको छै जइसँ बहुत रंगक विचारो छै। मुदा अपना परिवारमे तँ पहिने अहीं लगबै छेलौं, जहियासँ वर-बेमारीमे पड़लौं तहियासँ लगबै छी।”
पतिक विवशता कमलीकेँ बूझि पड़लनि। मनमे उठलनि अर्द्धांगिनी। की अर्द्धांगिनी? मात्र सन्तान पैदा करब आकि जिनगीक अर्द्धांगिनी? खैर जे हउ, ठीके जिनगीक कोनो ठेकान नै अछि नै तँ तेंसरे जे रोग धेलक से मरैमे बाधा रहए, ई तँ औरुदा बाँकी रहए जे बँचलौं। बजली-
“देखियौ, मालक थैरमे बारहो मास घूर लगौल जाइ छै, आ घर-ओसारमे मात्र जाड़क मास। होइ छै की नै?”
“हँ, होइ छै।”
“बारहो मास समैक हिसाबसँ माछीओ-मच्छर होइ छै। दिनमे कमो-सम मुदा दिन लहसैत माल-जालक देहमे लुधकए लगै छै। किछु एहेन माछी-मच्छर होइ छै जेकरा उड़ौल जाइ छै आ किछु एहेन होइ छै जेकरा भगौल जाइ छै।”
पत्नीक विचारकेँ सुहकारैत मुड़ी डोलबैत बैकुण्ठ बजला-
“हँ से तँ होइ छै।”
दलदलाइत पतिकेँ देखि कमली बजली-
“आइक केहेन समए अछि तइ अनुसारे घूर लगौल जाएत। अपना ऐठाम रौदियाह समए अछि, जेठोसँ बत्तर अछि। माटि तक तबि गेल छै। जखनि माटि तबि गेल तखनि माटिक ऊपरका तँ तबबे करत किने?”
“हँ, से तँ तबबे करत।”
“तबैत-तबैत झड़कैओ लगत। झड़कनाइक माने भेल सुखाएब। कोनो वस्तुक सुखाइक माने भेल ओकर नमीक सूखब। आगिकेँ तँ पानिए दबैत अछि, जैठाम पानि नै रहत तैठाम तँ बेनग्न भऽ आगि नचबे करत।”
“हँ से तँ नचबे करत।”
जहिना जादूगर दर्शककेँ हिप्टोनाइज कऽ हँ-हँ करबए लगैए तहिना पतिकेँ हँ-हँ करैत देखि कमलीक मनमे उठलनि, गरदनिमे उतरी देखि केकरो घर-घराड़ी लिखाएब नीक नै, ओ समाज ठक छी, कहत जे माए-बापकेँ मुइला पछाति जेते नम्हर भोज करब तेते नम्हर जगह स्वर्गमे भेटतनि। बड़बढ़ियाँ। धर्मक काजमे सहयोग करी, ईहो बड़बढ़ियाँ, जखनि सराधक भोज धर्मक काज भेल तखनि जे सहयोग भेल ओ मदति किए ने भेल जे कर्ज बनि लोकक घर-घराड़ी लिखा गामसँ उजड़ि दइए? धु! अनेरे कोन लपौड़ीमे मनकेँ ओझरबै छी। अपन परिवारकेँ जेहेन बना समाजमे ठाढ़ रहब समाजक ओहन लकड़ीक खुट्टा जकाँ भेलौं। जेकरा छै ओ चाननो लकड़ीक धरैन, चौकठि-केबाड़ लगा घर बनबिते अछि।
ऐ परिवारक कर्ता-धर्ता तँ अपने दुनू परानी ने भेलौं? जखनि मेहनति कऽ खाइ छी, दिन बितबै छी तइसँ जे समए उगड़ैए ओइमे दोसरोकेँ जहाँ धरि भऽ पबैए मदति करै छिऐ। जँ अहिना समाजक सभ परिवार बनि जाए तखनि केहेन समाज हएत? मुदा समाज तँ देवदानवक भाँजमे पड़ि गेल अछि। जेकर कोनो ठेकान नै छै। कखनो दिनकेँ राति कहत तँ कखनो रातिकेँ दिन। जेना महाभारतक लड़ाइ काल भऽ जाइ। कखनो साँझक काज भोरमे करत तँ कखनो भोरुका काज साँझमे। विह्वल होइत बजली-
“किसान परिवारमे घूरक अपन महत छै।”
तैबीच पुष्पानन्द पहुँच गेल। पुष्पानन्दकेँ देखिते कमलीक मुँहसँ निकलल-
“भने बौऔ आबिए गेल। घरक कोनो बात आकि काज जौं सभ विचारि कऽ करब तखने ने घरमे मतभेद नै हएत?”
जाधरि पुष्पानन्द नै आएल छल ताधरि तँ बैकुण्ठ पत्नीक विचारमे हूँहकारी भरै छला मुदा पुष्पानन्दक सोझहामे भरब उचित नै बूझि चुपे रहला। मुदा जहिना खिस्सा-पिहानीमे बाल-बोध पहिने हँूहकारी भरैत अछि तहिना पुष्पानन्द भरैत बाजल-
“हँ, से तँ ठीके?”
पुष्पानन्दक हूँहकारी सुनि कमलीक मनमे उठलनि, आब पहिल श्रोता पति नै पोता भेल। तँए एहेन बाजी जे परिवारक हितक होइ, जे सबहक दायित्व बनै। बजली-
“बौआ, बारह मासक साल होइ छै। छहटा रीति अपना ऐठाम होइ छै। मुदा सभ रीतक महत समान नै छै, दू-दू मासपर रीति सेहो होइ छै आ बिनु मासक सीमा परहक सेहो संक्रमण रीति होइ छै। मुदा मोटा-मोटी अपना ऐठाम तीनटा रीति कहियौ आकि मौसम, जाड़, बरसात आ गरमी होइ छै।”
नव बात सुनि पुष्पानन्दक जिज्ञासा बढ़ल। जहिना बिनु ब्रेकक साइकिल ढलानपर चलौनिहारसँ बेकाबू भऽ जाइत तहिना पुष्पानन्दक मन ढलैक गेल। बाजल-
“पहिने कोन भेल?”
पुष्पानन्दक प्रश्न सुनि कमली घबड़ेली नै पोखरि-इनारक पानि जकाँ थीर होइत बजली-
“बौआ, ई बेठेकान अछि। चैतकेँ पहिल मास मानबै तँ गरमी पड़त, अखारकेँ मानबै तँ बरसात पड़त, नै जे कातिककेँ मानबै तँ जाड़ पड़त। मुदा तीनू मौसमकेँ अपन-अपन गुण-धर्म छै जे बरहमसीओ छै आ समइओ।”
“से केना बुझबै?”
“बुझैले तँ दुनियाँ भरल अछि बाउ, मुदा परिवारक काजक बीच कहै छिअ। गरमी मौसममे जे घूर लगौल जाइ छै तेकर मुख कारण अछि माछी-मच्छरकेँ भगाएब। ओइ समए जाड़क मौसम बितल रहै छै, माछी-मच्छर ठिठुरल रहै छै जइसँ ओकरामे जहर कम छै तँए विषैला कम होइ छै, मालो-जालक देहपर रहल तँ बूझि पड़ल जे खरहे-पात अछि। तैसंग हवा-बिहाड़िक मास सेहो होइ छै। तँए अधसुखू, खढ़ो-पात आ गोबरो-करसीक लगौल जाइ छै जे हवामे उड़बो ने कएल आ धुआँसँ माछीओ-मच्छर भगौत।”
कमली दादी बजिते छेली आकि बिच्चेमे पुष्पानन्द टोकलकनि-
“आ बरसातमे?”
बरसातक नाअों सुनि कमली ठमकि गेली। जेते ठेकनगर जाड़ आ गरमी मास अछि ओते बरसात कहाँ अछि। बरसा भेने बरसात नै तँ रौदी। गरमीओसँ असाध उमसल गरमी। एक तँ तरे-तर देहक पानिओ सुखबैए आ दोसर आगिपर चढ़ल अदहन जकाँ बाहरो निकालि फेकैए। मुदा तइसँ कि जौं बेठेकानोकेँ ठेकानि-ठेकानि पकड़ी तँ ऊहो पकड़ाइए जाइए। मनकेँ थीर करैत बजली-
“बौआ, नाना-नानी आकि दादा-दादीक बातकेँ, खिस्सा-पिहानीकेँ जँ ओहिना अनके जकाँ बुझबै तखनि हुनका सबहक अवहेलना हेतनि। नानी तँ नानी छथि। जिनका पेटमे आँखि बनबैओक शक्ति छन्हि आ बन्न आँखिकेँ सतमीक दुर्गा जकाँ डिम्हो दैक शक्ति छन्हि। खैर जे हउ। बाउ, दुनियाँ बेठेकान अछि अनेरे अपनो बौआएब आ तोरो कथीले बौएबह। अपने बितल कहै छिअ। जहिना ऐबेर घुरिया सौन अछि, तहिना बर्ख पाँचम सेहो भेल रहए। जहिना अपना ऐठाम घूर लगबै छी तहिना ऊहो मालक थैरमे लगौने रहए। बेठेकान लगौलक। हवा बहिते रहै अपने घरमे आगि लगि गेलै। एके घरक आगि तेना ने पसरल जे सौंसे गामे लगि गेल। गामो सूर्ज मंडल! छणेमे छनाक भऽ गेलै!! खैर जेतए भेल तेतए भेल मुदा एते तँ बुझहए पड़तह जे समए केहेन अछि। ओना आन-आन मासक ठेकान करब थोड़े हल्लुक अछि मुदा सौनक भारी अछि।”
जिज्ञासासँ जगैत पुष्पानन्द जोड़ैत बाजल-
“की भारी अछि?”
पुष्पानन्दक प्रश्न सुनि बैकुण्ठ चौंकला। जेना केकरो कोनो बात नै बूझल रहल आ दोसराक मुहेँ सुनि होइत, तहिना पहिने पुष्पानन्दक चेहरापर नजरि खिरौलनि जेना कोनो बच्चाक पेट हसोंथि माए भूखक अनुमान कऽ लैत तहिना बैकुण्ठ केलनि। प्रश्नकेँ तौलैत नजरि पत्नी दिस बढ़ौलनि। मुदा जहिना बच्चाक उमेरक हिसाबसँ दूध पिअबैले माए खुशी-खुशी तैयार होइत दुनू हाथ खेलाइत बच्चा दिस बढ़बैत तहिना कमलीकेँ देखि आँखि निच्चाँ कऽ लेलनि।
शान्तचित्त होइत कमली कहलखिन-
“बाउ, घूरक गप ताबे चौपेत कऽ रखि दियौ। पहिने माछी-मच्छरक गप सुनि लिअ?”
दादीक जवाब सुनि पुष्पानन्दक मनमे ओहेन बात उठल जेहेन नटकिया सभ उठबै छथि।
पुष्पानन्दकेँ चुप देखि कमली बाजए लगली-
“माछी-मच्छरक काल नै बूझि सभ जीव जीवे छी बुझब नीक हएत। की मनुखक बच्चा बोन-झाड़मे आन जीव जन्तुक बच्चा जकाँ पला सकैए? खैर जे होउ। बाउ, सौनमे नाग पंचमी होइ छै, पहिल परवक पाँचिम दिन। ओइ दिनसँ माछीओ-मच्छर आ आनो-आनो बिनु-जहरीलोसँ जहरीला। विषवन होइ छै। तइसँ माछीओ-मच्छर आ आनो-आनमे बीखक संचार होइ छै। गरमी मासक माछी-मच्छर मरबो करैए आ विसेबो करैए। मुदा जेकर जनम होइ छै ओ विसेबे बेसी करैए तइसँ खूनो पीबैक शक्ति बढ़ि जाइ छै आ विषक दर्द सेहो बेसी होइ छै।”
कमलीक बात अंतो ने भेल छेलनि आकि बैकुण्ठ बजला-
“सभटा बात आइए पुष्पानन्दकेँ अशोकारिष्ट जकाँ एक्केबेर बोतल पीआ दियौ। तखनि देखबै जे केते लाइग करै छै।”mmm
Subscribe to: Post Comments (Atom)


text: ई ओकर पहिल नइ दोसर नइ तेसर बियाह छलै ,मतलब ओ दूत्तियो नइ तित्ती वर रहै ।रंग गोर ,दूबरे-पातर उमेर लगभग पचास ,मुदा पैंतीसे-चालीस के लागै ।कतौ नोकरी करैत रहै ,बेशी काल गामे पर रहैत छलै ।खाए-पीबै ,स्वागत-सत्कार ,मारि-पीट ,गारि-घिनाउज सब मे तीनू कनियां क' तुलना करए ।कनियां जें कि किछु बाजथिन ,ओकर धियान चलि जाए पहिलुकी पर या बीच वाली पर ।आ बात होए किछु लटकेना दुकानक या फेर तरकारी क' या फेर बच्चा-धियापूता सभक इसकुलक आ महोदय मुसकियाइत रहथिन ।तहिना कनियां सँ बाता-बाती या फेर घिच्चम-तीरा होए आ पति गंभीर भ' जाथिन ,ओ रूकि के तुलना कर' लागथिन ,तहिना एक दिन र्इ भेलै कि दूनू प्राणी मे मारि-पीट भ' गेलै आ कनियां कान' लागलखिन जोर-जोर सँ ,मुहल्लाक किछु लोक सेहो तांक-झांक कर' लागलखिन ।लोक सब के बूझेलए कि आब या त' केशा-केशी हेतै या फेर कनियां किछु दिनक लेल भागि जेती ,मुदा कनियां सूतए लेल चलि गेलखिन आ पति फेर यादि कर' लागलखिन कि ऐ स्थिति मे दोसर कनियां कोना के कानथिन या फेर मारि-पीट करथिन या गारि-बात करथिन ।


text:
वसंत अहाँ फेर आबि गेलोंउ?
हमरा हमर मज़बूरी मोन पड़ाबै लेल
तितली जे कहियो उडैत रहे
ओ गामक मेड पर
जतय गहुमक खेतक बीच
सरसों क पिरका फुल पर
ओ बैसि जाएत रहे, आर हम
चुप्पे चाप पाछां स जाए क
धैर लैत रही हुनका अनझक्के में.
नै बिसरब हम ओ सांझ
जखन आमक नबका बौरक महक
भैर दैत रहे हमर नाक
आ हवा म गुन्जैत
ओ फगुआ क विरह फाग
हे बसंत अहाँ फेर आबि गेलोंउ
ओही दर्द क मोन पड़ाबै लेल
किया आबय छि अहाँ जखन अहाँ क बुझल अछि
की जिनगीक भागम भाग स हम दूर जा चुकल छी
आब रोटीक लड़ाई म गहुम मोन नै पडैत अछि
सरसों क फुल खाली अखबार म देखायत अछि
आ तितली त बुझु टका बनि गेल
कतनो किछु क लिया हाथ नै आयत
फगुआ क फाग "कोलावारी" क कलह बनि गेल
हे बसंत अहाँ चुपचाप किया नै चलि जाएत छी
किया एते सताबै छी
बसंत अहाँ किया आबय छी


text:
64 साल के कुमुद जीक दिल के दौरा पड़य सं निधन भेलन्हि. हिनकर फेफड़ा मे इंफेक्शन भ गेल छलन्हि.
शुक्रदिन बेचैनी महसूस भेलाह पर हिनका एम्स मे भर्ती कराएल गेलन्हि. जतए हिनकर निधन भ गेलन्हि.
कहल जा रहल अछि जे कुमुद जी दिल्ली के बिहार निवास आएल छलखिन्ह ओतय हुनकर
तबियत बिगड़ि गेलन्हि.
कुमुद जी मधुबनी जिला के सिंगियोन गांव के रहल वाला छलखिन्ह.
मधुबनी निवासी कुमुद जी पंडौल विधानसभा क्षेत्र सं एमएलए रहि चुकल छलखिन्ह. कुमुद जी दू बेर 1980 आओर 1985 मे पंडौल विधान सभा क्षेत्र सं कांग्रेस के एमएलए चुनल गेल छलखिन्ह.
कुमुदजी जगन्नाथ मिश्र आओर विंदेश्वरी दूबे सरकार मे मंत्री सेहो छलखिन्ह.
कुमुद जी बिहार मे कांग्रेस पार्टी के छात्र संगठन एनएसयूआई के संस्थापक अध्यक्ष छलखिन्ह.
कुमुद जी के संजय गांधी के करीबी मानल जाए छलन्हि.
पंडौल मे जे औद्योगिक क्षेत्र बनल छल ओकरा बनाबए के श्रेय हिनके जाए छनि.
मुख्यमंत्री नीतीश कुमार जी हिनकर निधन पर शोक जतौलखिन्ह. नीतीश जी कहलखिन्ह जे कुमुद जी अंतिम संस्कार राजकीय सम्मान के साथ कएल जाएत. हिनकर अंतिम संस्कार शनि दिन दिल्ली मे होएत.


text:
'Videha Maithili Drama Festival'- the encyclopaedia of Maithili Stage and Drama/ VIDEHA PARALLEL MAITHILI THEATRE
Sunday, August 21, 2011
जगदीश प्रसाद मंडल एकांकी- कल्याणी
एकांकी-
कल्याणी
पहिल दृश्य-
(जहलक दृश्य। जेलक भीतरसँ जेलर, कल्यानणी, प्रतिज्ञा आ दूटा सिपाही निकलैत। फाटकक बाहर आबि कल्यााणीयो आ प्रतिज्ञो पाछु घुिर जहलकेँ निग्हारि-निग्हालरि देखैत अछि।)
जेलर : अखन धरि हम जेलर आ अहाँ दुनू गोटे कैदी छलौं। मुदा आब जहिना अहाँ दुनू गोटे छी तहिना हमहूँ एकटा अदना मनुक्खप छी। जेलक जिम्मेलदार होइक नाते कहै छी जे जँ किछु अभाव भेल हुअए ओ बिसरि जाएब। संगे इहो कहै छी जे पुन: कैदी बनि जहल नै देखी।
कल्याबणी : (मुस्कुखराइत) कहलौं तँ बड़ सुन्नर बात मुदा जइठाम एक्को इंच जमीन नारीक लेल सुरक्षित नै अछि तइठा)म......?
जेलर : की सुरक्षित?
कल्याणी : सुरक्षित यएह जे नारीक लेल स्वमतंत्र जिनगी कल्प नाक सिवा आरो की अछि। जाधरि नारी अपन शक्तिककेँ जगा संघर्ष नै करत ताधरि मनुष्यीक जिनगीसँ उतड़ि पशुक जिनगी जीबैक लेल बाध्यक रहबे करत। तँए जरूरत अछि अपन शक्तिय नारी जगतक लेल उपयोग करए। जखने आजादीक लेल डेग उठौत तखने अहाँक जेल आगू ऐबे करत।
प्रतिज्ञा : कते दिन जहलक डरे नारी अपन स्वितंत्र जिनगीकेँ बान्हिन कऽ राखि सकैए। जेम्हछर देखू तेम्हतर नारीपर अत्या चारे-अत्याचार जहिना घरक भीतर तहिना घरक बाहर। सगतरि एक्के रामा-कठोला भऽ रहल छै। घरसँ निकलिते कतौ अपहरण तँ कतौ छेड़खानी सदतिकाल होइते रहैत अछि। एहेन स्थिँतिमे इज्ज त-आबरूक संग जीब कहाँ धरि संभव अछि।
जेलर : (मूड़ी डोलबैत) किछु अंशमे अहाँ कहब मानल जा सकैत अछि।
कल्याणी : (झपटि कऽ) किछु अंशमे किअए कहै छिऐ हँ, ई बात जरूर जे जहिना सभ मनुष्यरक जिनगी समान नै अछि तहिना अत्याँचारोक अछि। मुदा जेहन माहौल बनल अछि ओइसँ की आभास भेट रहल अछि।
जेलर : (नम्हर साँस छोड़ैत) खैर, हमर ओकातिये कते अछि जे अहाँक सभ प्रश्नेक उत्तर दऽ सकै छी। मुदा एते जरूर आग्रह करब जे पुन: जहलक आँखि नै देखी।
कल्याणी : जँ जहलक डर करब तँ जिनगी कोना भेटत। हँ, ई बात जरूर जे छोटसँ छोट आ पैघसँ पैघ सैकड़ो घेराक बीच जहलो एकटा घेरा छी। मुदा ओकरा टपैक तँ दुइये टा उपाए अछि। या तँ कूदि कऽ टपि जाय वा तोड़ि दिअए।
जेलर : (मूड़ी डोलबैत) धिया-पूताक खेल नै छी।
कल्याणी : मानै छी जे धिया-पूताक खेल नै छी मुदा अहूँ सुनि लिअ जे जै पौरूष पाबि नर पुरूष कहबैक अधिकारी बनल अछि ओ िसर्फ पुरूषेक नै नारियोक धरोहर सम्पछदा छी। अखन धरि नारी जगतक नजरि ओइ दिशा दिस नै बढ़ल अछि तँए आँखि मूनि सभ अत्यानचार झेल रहल अछि। जखने ओइ दिशा दिस देख आगू डेग उठौत तखने......।
जेलर : (मुस्कुगराइत) हमर शुभकामना अहाँ सभक संग अछि।
(कल्या.णी आ प्रतिज्ञा आगू बढ़ैत। दुनू सिपाही फाटकक भीतर प्रवेश करैत। बीचमे जेलर ठाढ़ भऽ कल्यााणी दिस देखैत। दू डेग आगू बढ़ि कल्या णी पाछु घुरि कऽ तकैत। दुनूक–- जेलर आ कल्याणी- आँखिपर आँखि पड़िते कल्याजणी मुस्कुरा दैत। जेलर आँखि निच्चाँ कऽ लैत। पुन: कल्याशणी आगू डेग उठबैत। जेलरो भीतर दिस प्रवेश करैत। एकटा पएर भीतर आ एकटा पएर बाहर रहिते पुन: कल्यालणी दिस देखैत। तै काल कल्याटणियो दुनू गोटे पाछु घुिर तकैत तँ जेलरपर नजरि पड़ैत।)
जेलर : (दुनू हाथ जोड़ि) अंतिम विदाइ।
कल्याणी : (मुस्कीर दैत) अंतिम विदाइ नै पहिल विदाइ। जाधरि अहाँक जहल रहत ताधरि एक नै हजरो बेर आएब।
(फाटक बन्न कऽ जेलर भीतर जाइत अछि। कल्या णी आ प्रतिज्ञा दू डेग आगू बढ़ि)
कल्याणी : अखन धरि जहिना अहाँ कओलेजक एकटा छात्रा छी तहिना हमहूँ छी। मुदा आब तँ पढ़ाइक अंतिमे समए छी। परीक्षो भइये गेल। रिजल्टज निकलत जिनगीक लीला शुरू हएत।
प्रतिज्ञा : जिनगिऐक लीला किअए कहै छी नावालिकक सीमा सेहो टपि गेलहुँ। जहिया जेल एलौं तहिया ने नावालिक छलौं। जैसँ देश आ समाजक प्रति ने कोनो अधिकार छलए आ ने कोनो कर्तव्य । मुदा से तँ आब नै रहल। ओना बालबोधे जे किछु केलहुँ ओहो कोनो अधला थोड़े केलहुँ।
कल्याँणी : अखन धरि जे किछु भेल ओ बाल-बोधक खेल भेल। मुदा जहलक भीतर नावालिकक सीमा टपि वालिक भेलहुँ। १८वर्ष पूरा भेल। जिनगीक लेल आइ संकल्प ली जे जाधरि नरीक अन्याैए होइत रहत ताधरि चैनक साँस नै लेब।
प्रतिज्ञा : अखन धरि ने अहाँकेँ ऐ रूपे हम चिन्है।त छलौं आ ने अहाँ हमरा चिन्हैअ छलौं। तँए दुनू गोटे संकल्प क संग शपथ ली जे जाधरि साँस रहत ताधरि संग-संग रहब।
कल्याणी : निश्चिरत। जे कियो ऐ धरतीपर जन्मं नेने अछि सभकेँ स्वैतंत्र रूपे जीवैक अधिकार छे (किछु काल चुप भऽ) सृष्टिकक शुरूहेसँ देखैत छी जे जहिना ऋषि भेलाह तहिना ऋृषिका सेहो भेलीह। (पुन: रूकि) संग-संग िजनगी बितबितहुँ पुरूष नारीक संग भीतरघात करैत-करैत सकपंज कऽ देलनि। जेकर परिणाम भेल जे ओकर पहाड़ सदृश्यत रूप बनि गेल अछि।
प्रतिज्ञा : (मूड़ी डोलबैत) हँ, से तँ बनि गेल अछि। मुदा जहिना रसे-रसे बंधन सक्कत होइत गेल तहिना रसे-रसे तोड़हुँ पड़त। एक्के बेर जँ सभ बंधनकेँ तोड़ए चाहब से संभव नै छै।
कल्याणी : (मूड़ी डोलबैत) ई तँ अछि। मुदा दुनियाँमे एहेन कोनो काज नै अछि जेकरा मनुष्य नै कऽ सकैत अछि। तहन ई बात जरूर अछि जे जे जेहन काज रहत ओहिक लेल ओइ तरहक शक्तिेक जरूरत पड़ैत। तँए जरूरी अछि जे जहिना अखन हम दुनू गोटे मिल संकल्प लेलहुँ तहिना आरोकेँ जोड़ि शक्तितक अनुकूल डेग उठाएब।
प्रतिज्ञा : हँ, से तँ कहलो गेल अछि जे “जमात करए करामात।” जेना-जेना दुर्ग टपैत जाएब तेना-तेना शक्ति्यो बढ़ैत जाएत। जहिना बुन-बुन पानि मिल धरतीपर ससरि धारा बनि धारक आकार बना समुद्रक रूप ग्रहन करैत तहिना ने मनुष्योनक होएत।
दोसर दृश्यम-
(जहलक बाहरी छहरदेवाली टपि कल्या णी आ प्रतिज्ञा। दोसर िदससँ कल्यातणीक भाए चन्द्र नाथ आ माए शान्तीरकेँ देखैत तँ दोसर दिससँ शान्तीह कल्यायणीपर नजरि अटकौने। जना शान्तीकेँ बघजर लगि गेल दुनू आँखिसँ नोट टघरैत। मुदा कल्याेणी आ प्रतिज्ञाक मुँहसँ खिलैत माने फुलाइत फूल जकाँ हँसी निकलैत।)
कल्याणी : (आगू बढ़ि) माए, अहाँ कनै किअए छी? बेटी कोनो अधला काज कऽ जहल नै आइलि छलि। (कहैत दुनू हाथे दुनू पाएर पकड़ि) अहाँ असिरवाद दिअ। जहिना समाजक आन माएसँ हटि अहाँ पढ़ैक छूट देलहुँ तहिना हमरो दायित्वँ होइत अछि जे समाजक कल्या णक दिशामे आगू बढ़ी। जाधरि परिवारक डेग आगू दिस नै बढ़त ताधरि समाज कोनो बनत?
(दुनू बाँहि पकड़ि शान्ती कल्या णीकेँ उठबैत। कल्या णी उठि कऽ माइक दुनू आँखिक नोर दुनू हाथसँ पोछि आँखिपर आँखि गरा आगूमे ठाढ़ि। शान्तीक आँखिसँ धरती, पहाड़, समुद्रक रूप छिटकैत तँ कल्याेणीक आँखिसँ सिंहक रूप छिटकैत)
चन्द्रननाथ : अहाँ सभ ताबे एतै अँटकू। एकटा सवारी नेने अबै छी। (कहि भीतर जाइत)
प्रतिज्ञा : चाची, आइ धरि नारी जगत, कमला-कोसीक धारक संग कारी मेघक बरखा सदृश्यट अदौसँ नोर बहबैत आएल अछि मुदा जाधरि ओइ नोरकेँ बहैक कारणकेँ नै रोकल जाएत ताधरि बहब कोना बन्न हएत? जहिना बेटी कल्याजणी छी तहिना प्रतिज्ञो छी। असिरवाद दिअ।
शान्तीा : (माइक नजरिसँ नजरि मिला) तँू सभ जहल किअए ऐहल?
कल्याणी : परीक्षाक आखिरी दिन एक्केटा विषएक परीक्षा रहै। जे दोसर खेपमे माने दोसर सत्रमे रहै। चारि बजे समाप्तज भेल। ओना प्रश्नक हल्लुके बुझि पड़ल। जहाँ सवाल पढ़लौं आकि मन हल्लुक भऽ गेल। नीक जकाँ लिखलौं। डेरा अबैत रही आकि रस्तांमे देखलिऐ........।
शान्ती : की देखहलक?
कल्याणी : आगू-पाछू विद्यार्थी (संगी) सभ डेरा अबैत रहै। हम दुनू गोरे (कल्याणी आ प्रतिज्ञा) पाछु रही। हमरासँ करीब चारि लग्गीा आगू रूपा असकरे अबैत रहै। मोटर साइकिलपर एकटा युवक पाछूसँ जाइत रहै। रूपा लग आबि पहुँचते साइकिलेपर सँ देह परक ओढ़नी खींचि लेलक।
(ओढ़नी खिचैक सुनि शान्तील चौंकि गेलि। जना बाँसक दू टुकड़ी रगड़सँ आगिक लुत्ती छिटकैत तहिना शान्तीगक आँखिसँ लुत्ती छिटकल)
शान्ती : अँए, एते अन्याए?
प्रतिज्ञा : चाची, अहाँ गाम-घरमे रहै छी तँए नै दखै छिऐ। एहेन-एहेन अन्या ए हजारक हजार रोज होइए।
शान्तइ : राही-बटोही किछु ने कहै छै?
प्रतिज्ञा : की कहतै। निर्लज पुरूख नारीक लाज (इज्जत) थोड़े बुझैए। उ सभ तँ नारीकेँ खेलौना बनौने अछि। एक्के पुरूख अपन बहू-बेटीकेँ इज्जूतक नजरिऐ देखैत अछि मुदा दोसराकेँ रण्डी -बेश्याअ बुझैत अछि।
(क्रोधसँ शान्ती थर-थर कँपए लगल। दुनू आँखि लाल भऽ गेलै)
शान्ती : तब की भेलै?
प्रतिज्ञा : बेचारी रूपा, आगू-पाछू ताकि, मूड़ी गोति आगू बढ़ैत गेल। मुदा हमरा दुनू गोरेकेँ नै देखल गेल। सड़कक कातेमे पीचक पजेबा उखड़ल रहै। दुनू गोटे पजेवा हाथमे लऽ दौड़ कऽ ओकरापर फेकलौं। एकटा तँ हूसि गेलै। मुदा दोसरक कपारमे लगलै।
शान्ती : वाह-वाह, भगवान हमरो औरूदा तोरे सभकेँ देथुन। भाँइमे कियो दादा हुअए। नारी-जातिक सान बचेलहुँ। तेकर उत्तर की भेल?
प्रतिज्ञा : ओ साइकिलपर सँ खसि पड़ल। कपारसँ खून गड़-गड़ चुबए लगलै। हल्लाह भेलै। तखने ट्रैफिक पुलिस आबि कऽ दुनू गोटेकेँ पकड़ि पहिने थाना लऽ गेल। थानासँ जहल पठा देलक।
शान्ती : मुदा हम तँ दोसरे-तेसरे बात सुनलौं।
प्रतिज्ञा : की?
शान्तीे : कते बाजब कोइ किछो तँ कोइ किछो बाजैए। एक गोरे कहलक जे दुनू गोटे परीक्षामे चोइर करैत पकड़ल गेल।
प्रतिज्ञा : चाची, झूठकेँ सत्यो बनाएब आ सत्यएकेँ झूठ बनाएब छुद्दर पुरूख सभक गुण छी। जहिना वहीन कल्याणीक माए छिऐ तहिना हमरो छी अहाँ लग झूठ बाजब।
शान्ती : (किछु मन पाड़ैत) बेटी प्रतिज्ञा, तँू जे कहलह ओ अपनो मनमे अबैए। मुदा बिना पुरूखक मदतिऐ नारी जीब कोना सकैए?
कल्याणी : (उत्सािहित भऽ) माए बिना पुरूखक नारी जनकपुरमे। अखन धरि नारीकेँ पुरूख अन्हाकरमे रखलक। जैसँ ओकरा अपन सभ गुन हरा गेलइ। घरक भीतर रखि ओकरा दुनियाँक बात बुझै नै देलक। जैसँ ओ परती खेत नहाति सभ किछु रहितो पानि-बिहाड़ि, जा़ड़, रौद, भुमकमक चोटसँ निष्क्रि य भऽ गेल।
शान्तीु : ऐ बातकेँ नारी किअए ने अखैन धरि बुझि रहल अछि?
कल्याणी : एकरो कारण छै। सृष्टिक निर्माण पुरूष नारीक संयोगसँ होइत अछि। जहिना गाड़ी, दू पहियासँ चलैत अछि, तहिना। मुदा नारीक पेटमे नअ मास रहि बच्चाक जन्म होइत अछि। ऐ दौरमे नारीकेँ कठिन कष्टमक सामना करए पड़ैत अिछ। जेकर लाभ पुरूख उठौलक।
शान्ती : (मूड़ी डोलबैत) हूँ...।
कल्याणी : बच्चाक पालन खाली पेटे धरि नै जन्मस लेलाक पछातियो होइत अछि। जैमे घेरा जाइत अछि। घेराइत-घेराइत एत्ते घेरा जाइत जे जिनगी बदलि गुलाम बनि जाइत अछि।
शान्ती : (मूड़ी डोलबैत) एहेन स्थि.तिमे नारी पुरूखक बराबरी कोना कऽ सकैत अछि?
प्रतिज्ञा : (उत्तेजित भऽ) कए सकैए, चाची।
(सवारी लऽ कऽ चन्द्रिनाथक प्रवेश)
चन्द्रानाथ : चलै चलू। सवारी आबि गेल।
तेसर दृश्य-
(अनन्तय कुमारक घर। दरबज्जाबपर एकटा चौकी राखल आ बगलमे कुरसीपर अनन्तन कुमार बैसि, आँखि बन्न केने)
अनन्तनकुमार : (स्व।यं) दिनो-दिन जिनगी जपाल भेल जा रहल अछि। जे दिन जे क्षण बीत रहल अछि ओ नरकक वास भऽ रहल अछि। मुदा मऽरबो तँ हाथमे नहियेँ अछि अपने हाथे आत्मकहत्यो कोना कए लेब?
(चाह नेने शान्तीक प्रवेश। पतिक हाथमे कप पकड़बैत शान्ती चौकी बगलमे ठाढ़। एक घोट चाह पीबि अनन्तत कुमार शान्ती दिस देख।)
अनन्ताकुमार : जिनगी भार भऽ गेल। अकाजक अन्न सन देबकेँ हत्या करैत छी। नीरस बिना रसक जिनगी कोकनल गाछ सदृश्यन होइत अछि। जे पिल्लू, गराड़क घर बनि जाइत अछि तहिना जिनगी बुझि पड़ैए।
शान्तीछ : सोग केलासँ सोग थोड़े मेटाएत। सोग तँ समस्याककेँ जनम दैए। जे बिना केने थोड़े मेटाएत?
अनन्त कुमार : जखने घरसँ निकलै छी तखने रंग-विरंगक अड़कच-बथुआ काचर-कुचर सुनए लगै छी। केकरा की कहिऔ। कते लोकसँ माथ चटाउ। ककरो मुँहमे जाबी लगौनाइ असान छी।
शान्ती : कते दिन मूड़ी गोित समाजमे जीब?
अनन्तीकुमार : नीक हएत जे झब दए कल्याणीक विआह करा दिऐ। आन गाम गेलापर तँ लोकक बात नै सुनब। जहिना पोखरिक पानिक हिलकोर जे दू-चारि दिनमे शान्तो भऽ जाइत छै तहिना असथिर भऽ जाएत।
(चन्द्रइनाथक प्रवेश)
शान्ती : भने बउऔ आबिऐ गेल। दुनू बापूत छीहे विचारि कऽ रास्ताे नकालि लिअ।
चन्द्रानाथ : (अकचकाइत) कथीक रास्ता माए? कोन एहेन दुर्ग टूटि कऽ खसि पड़ल जे बाबूकेँ हम विचार देबनि।
अनन्तरकुमार : बौआ, नीक की बेजाए, अपना परिवारमे नै बाजब तँ कतए बाजब। जखने गाम दिस टहलै छी, सोझा-सोझी तँ नै मुदा अढ़ दाबि-दाबि मौगियो आ मरदो की बजैए तेकर कोनो ठेकान नै।
चन्द्रेनाथ : की बजैए?
अनन्तरकुमार : कियो बजैए जे कल्या णी जहल जा कुल-खनदानक नाक-कान कटौलक। तँ कियो बजैए जे केहन माए-बाप छै जे बेटीक वएस बीतल जाइ छै मुदा विआह करैले नीने ने टुटै छै।
चन्द्रननाथ : बाबू, जहिना दिनक उनटा राति होइ-छै तहिना नीक अधलाक बीच सेहो होइ-छै ज्ञान-अज्ञानक बीच सेहो होइ छै। धरतीपर ओतै अधलो अछि। हमरा बुझने तँ अधले बेसी अछि। किऐक तँ नीक एक्के तरहक होइ छै जहनकि अधला अनेको रंगक-रावण, कौरबक सखा जकाँ।
अनन्तकुमार : ततबे नै ने इहो बजैए जे पढ़ा-लिखा कऽ बेटी तेहन बना लेलक जे चौक-चौराह पुरूखे जकाँ मुँह-कान उधारि निधोख भाषणो करैए।
चन्द्र नाथ : बाबूजी, हमर बहीन कुम्ह।रक बतिया नै ने छी जे ओंगरी बतौने सड़ि जाएत। जँ कियो आँखि उठाओत वा ओंगरी बतौत तँ ओकर आँखियो फोड़ि देबै आ ओंगरिओ काटि लेबै। अपन माए-वहीन दिस देखह जे माटिक मुरूत बनौने अछि।
शान्ती : बौआ, हम दुनू परानी तँ पाकल आम भेलौं जाबे जीबै छी, ताबे जीबै छी। कखनी खसि पड़ब तेकर कोन ठीक। मुदा तँू दुनू भाए-बहीिन तँ से नै छह। भगवान करथुन जे हँसैत-खेलैत शतायु हुअअ।
(कल्याहणीक प्रवेश)
अनन्तलकुमार : बेटी कल्याभणी, तोरा सभले ओइ गीरहकेँ तोड़ि देलौं जै बंधनक बीच कन्या अज्ञानक काल-कोठरीमे जीबैत अछि।
कल्याणी : बाबूजी, जहिना अहाँ समाजमे पहिल डेग उठा नव फुलक गाछ रोपलौं तहिना अहाँक आत्मास एक नै अनेक फुलक फुलवाड़ी लगौत।
शान्तीआ : बेटी, भगवान हमरो दुनू बेकतीक औरूदा तोरे दुनू भाए-वहीनकेँ देथुन। जाबे बच्चा छेलह ताबे जतए धरि भऽ सकल सेवा केलियह। आब तँ तोरे सबहक दिन-दुनियाँ भेलह, हम सभ तँ अस्ताफबल भेलौं।
कल्याणी : माए, नारीक संग अत्यादचार करैत-करैत पुरूख एहेन अभियस्तभ भए गेल अछि जे उचित-अनुचितक सीमे समाप्त भऽ गेल छै। जैसँ नारी खसैत-खसैत एते निच्चाँग खसि पड़ल अछि जे स्वपरूपे समाप्तऽ भऽ गेल अछि।
अनन्तकुमार : (मूड़ी डोलबैत) हँ, से तँ भऽ गेल अछि।
कल्याणी : बाबू, ई दुनियाँ कर्मभूमि छी “वीर भोग्यात बसुंधरा” जे जेहन कर्म करत ओ ओहन फल पाओत। जहिना डोरीक एक भत्ता अहाँ तोड़ि हमरा अन्हाूरसँ इजोतक रस्ताछ खोललौं। तहिना एक-एक भत्ता तोड़ि नारी जगतक बन्धभन तोड़ि देबै।
अनन्तंकुमार : बंधन तँ सक्कत अछि मुदा ओकरा तोड़नहुँ बिना तँ कल्या्ण नहियेँ अछि। मुदा ऐ लेल ज्ञान, साहस आ धैर्यक जरूरत अछि।
कल्याऐणी : (मुस्कीन दैत) पौरूष सिर्फ पुरूखे लेल नै नारियोक लेल विधाता देने छथिन। जरूरत अछि ओकरा पकड़ेक। हमहूँ आब नावालिक नै बालिक भेलहुँ ततबे नै किरिणक डोरसँ सुनि सेहो देख लेलहुँ। जहिना सृष्टिक विकासमे पुरूष-नारी समान अछि तहिना जाधरि दुनूक बीच समानता नै आाअेत ताधरि चैनक साँस नै लेब
अनन्तकुमार : बहुत कष्ट हएत?
कल्याणी : (हँसैत) “जीवन नया मिलेगा, अंतिम चिता मे जल के”। जहिना भिनसुरका सूर्ज देखने दिनक अनुमान होइत अछि तहिना तँ नवालिकक आड़ि हमहूँ जहलेमे टपलौं किने।
चारिम दृश्य-
(दरबज्जािक चौकीपर चद्दरि ओढ़ि, मुँह उधारने अनन्ते कुमार पड़ल। पँजरामे शान्तील बैसल)
शान्तीब : (देह छुबि) बोखारसँ देह जरैए आ अहाँ जिद्द बन्हने छी जे रदबज्जाहपर सँ अंगना नै जाएब।
अनन्तकुमार : आइ धरि परिवार अंगने भरि रहल मुदा कल्याणी सन बेटी कुलमे जन्मज लेलक। जे आंगनसँ निकलि समाज रूपी परिवारमे रहए चाहैए, बाप होइक नाते हम दरबज्जों धरि नै अरिआति देबै।
शान्ती : कहलौं तँ ठीके मुदा माए-बाप, बेटा-बेटीकेँ जनमे ने दै छे करम तँ अपने काज करै छै।
अनन्तकुमार : हमरा ऐ परिवारक कोनो भार नै अछि जहिना बाबू दरबज्जान बना कए गेला तहिना अंतिम साँस धरि दरबज्जाक रक्षा माने मान-सम्माआन करैत रहब।
(चन्द्रंनाथक प्रवेश)
चन्द्र्नाथ : (अवितहि) बाबू किअए, चद्दरि ओढ़ने छिऐ?
शान्ती् : बोखारसँ आगि फेकै छन्हिभ। कतबो कहै छिअनि जे पुरबा लहकै छी, चलू आंगन, से कहै छथि जे अंतिम समएमे दरबज्जाषपर प्राण छोड़ब। पुरबा-पछबाक काज छिऐ। बहनाइ, बह-अ।
चन्द्र नाथ : बाबू, जे बात अहाँ आइ बजलौं से पहिने कहाँ कहियो बाजल छलौं।
अनन्तरकुमार : तोहर प्रश्न सँ हृदए जुरा गेल बौआ। माए छथुन तँ फुटल ढोल। भरि दिन पनचैती केने घुरतीह जे सभ शान्तीसँ मिल-जुलि कऽ रहू। मूदा जहिना शक्ति बढ़ल जाइत अछि तहिना हिनकर पनचैतियो बढ़ल जाइ छन्हिह।
चन्द्रानाथ : (ठहाका मारि) हूँ-हूँ.....।
शान्ती : बुरहा तँ नीक-अधला सभ दिन कहलनि। जखन-जुआन रही तखन बरदास भेल आ आब तामस उठत। दुनियाँमे जँ कियो संग पुरलनि तँ सभसँ बेसी यएह ने पुरलनि। मुदा आब भगवान अन्या ए केलनि जे पहिने हमरा नै ओछाइन छड़ौलनि।
अनन्तकुमार : नीक हेतह जे कल्याणियो केँ सोर पाड़ि लहक।
(चन्द्रतनाथ भीतर प्रवेश। कल्यालणीक संग मंचपर प्रवेश।)
कल्याणी : बाबू, किछु होइए?
अनन्तकुमार : नै।
शान्ती् : की कहथुन। बोखारसँ देह जड़कै छन्हि ।
कल्याणी : कोनो दवाइ नै देलहुनहेँ?
अनन्तकुमार : दवाइ खाइबला रोग नै छी बेटी। मनमे एते खुखी आबि गेल अछि जे सौंसे देह हँसैए।
कल्याणी : (मने-मन सोचैत। मुँहक पोज सुख-दुखक यएह अवस्था छी) माए किछु कहै छथि अहाँ किछु कहै छी? (आवेशमे अबैत) किअए बजेलौं?
अनन्तकुमार : कतए गेल छेलह?
कल्याकणी : महिलाक एकटा बैसारक आयोजन करए चाहै छी जैमे विधवा समस्याक संबंधमे विचार करब।
अनन्तकुमार : ई तँ छोट समस्या छह। अखन नव उत्साछह छह पैघ समस्याकेँ नजरिमे रखि डेग उठाबह।
कल्या।णी : (विस्मित होइत) कोना ऐ समस्याबकेँ छोट समस्याड कहै छिऐ।
अनन्त।कुमार : भने तँ समाज दिस डेग उठेबे केलह, बुझवे करबहक। मुदा पहिने समाजकेँ पढ़ए पड़तह। (उठि कऽ बैसैत) चद्दरि उताड़ि सिरमापर रखि दुनू पाएर मोड़ि कए बैसैत सभ कियो एकठाम बैसह।
(चारू गोटे चौकीपर बैस जाइत अछि।)
अनन्तकुमार : सभकेँ अपन परिवारमे, एक सीमा धरि लाज-विचार करक चाही माइये छथुन पहिने हिनका विषएमे सुनि लाए।
(पतिक बात सुिन शान्तीस देह-हाथ समेटि सांकांक्ष होइत बैइसैत। चन्द्रिनाथ मूड़ी गोति लेलक। कल्यासणी पिताक आँखिपर आँखि गड़ा लेलक।)
अनन्तकुमार : जहियासँ माए एलखुन तहियासँ जिनगीक अंतिम पड़ाव धरि संगे छी। गुण-अवगुण मनुष्यिमे होइते अछि। मुदा सदतिकाल दुनूपर नजरि रखि गुणकेँ बढ़बैक आ अवगुणकेँ कम करैक कोशिस करैक चाही। जैसँ नीक रास्ताँ पकड़ि आगू बढ़ब।
कल्याणी : ई तँ बड़ कठिन काज छी, बाबू।
अनन्तकुमार : (मुस्की दैत) हँ, ई विवेकक काज छी। अही दुआरे मनुष्य सभ जीवसँ उपर भेल। ओना उपर होइक दोसरो कारण ई अछि जे धरतीपर जते जीव-जन्तुं अछि तैमे मनुष्यर अंतिम रूप छी।
कल्याणी : माइक चरचा करए लगलिऐ?
अनन्तकुमार : हँ। देखहक, ऐ धरतीपर अनेको लोक अछि। जेकर सीमा निर्धारित कर्म आ ज्ञान केने अछि। ऐ अर्थमे माए बहुत दूर छथुन। मुदा अहूँ अवस्थाकमे आत्माि माने विवेक सएह कहैए जे अखनो धरि दोसराक पैतपाल करैक शक्तिद छन्हि ।
चन्द्रैनाथ : (मूड़ी उठा) एते दिन किअए......?
अनन्तकुमार : हँ, ठीके तँ पूछए चाहै छह। जहिना माली, बिना फूलक बीआ देखनहुँ पात देख, बुझि जाइत अछि जे ई अमुक फूलक गाछ छी। तहिना कल्याणीकेँ देख विवेक जगि गेल।
चन्द्रैनाथ : एते दिन विवेक सुतल छलै?
अनन्तकुमार : नै बौआ, जहिना आमक गाछक जड़िमे जनमल तुलसी गाछक बाढ़ि ठमकि जाइत अछि तहिना ठमकि गेल छलै। मुदा कल्यागणीक आँखिक ज्यो ति जहिना सुनयनाक बेटी सीताक छलनि तहिना बुझि पड़ैए। तँए अनायास विवेक पोनगि गेल।
कल्यणी : माए, बाबूक संग अहूँ असिरवाद दिअ।
शान्ती : अखन धरि जे डीह, पुरखाक कएल काजक इतिहास छी ओकरा जीबित दुनू भाए-वहीन मिल राखब।
कल्यामणी : झाँपल-तोपल बात अहाँक नै बुझि सकलौं।
शान्ती : हम तँ बेसी-बिसरिये गेलौं। बाबूए कहथुन।
अनन्तीकुमार : बेटी कल्यापणी, पहिने परिवार बुझि लहक। तँ दुनू भाए-वहीन छह। जहिना तँ घरसँ निकलि दोसर घर जेबह तहिना दोसरा घरसँ अपनो घर औतीह। ऐसँ मनुष्यीक स्थातनान्तार (ट्रान्जेक्शघन) शुरू भेल। ओना अपनो परिवारमे लड़का-लड़की होइत (जन्म) अछि, किअए दोसर परिवारसँ संबंध जोड़ल जाइत अछि?
(चन्द्र नाथ बहीिन दिस हाथ बढ़ौलक, कल्या णी भाइक हाथमे हाथ रखलक। माटिक मूर्ति जकाँ अनन्तछकुमार देखैत। अपने मने शान्ती बरबराए लगलीह)
शान्ती : सासु-ससुरक बनौल परिवारकेँ अखन धरि निमाहि रहल छी। जहिना बूढ़ा दुआरपर आएल अभ्यारगतकेँ बिना हँसौने नै जाइ दै छेलखिन तहिना अखन धरि निमाहल।
कल्याभणी : ई तँ काजक भार भेल, माए। मुदा असिरवादो ने चाही?
शान्ती : बेटी, सामाक माए-बाप जकाँ, तोहर माए-बाप नै छथुन। जहिना सामाक लेल चकेबा सभ किछु त्यातगि संग पुरलक तहिना तोरो भाए करथुन।
(चन्द्र नाथकेँ भारसँ दबैत देख अनन्ता कुमार)
अनन्तकुमार : हँ, कहै छेलियह। जहिना कम्पोीजिट (शंकर) बीज उन्नतिशील होइत तहिना मनुष्योहक प्रक्रिया अछि। (बात बदलैत) सदतिकाल माए माथ खोड़ैत रहै छथुन जे किअए बेटीक (कल्यािणीक) विआह अनठौने छी। मुदा हम अनठौने कहाँ छी।
कल्याणी : (आँखिलाल केने) बाबू......।
अनन्त कुमार : (मुस्कुराइत) बेटी हुनको विचार अधला नहिये छन्हि। बेटीक प्रति माएक ममता वेसी होइ छै। मुदा पिरवारमे विआह साधारण काज नै छी। तहूमे अखन, सभ तरहक संक्रमणक प्रक्रिया चलि रहल अछि।
चन्द्रणनाथ : की संक्रमण?
अनन्तकुमार : पहिने अपन इतिहास बुझि लाए। अदौमे स्वणयंवर प्रथाक चलनि छल। जहिक माध्यरमसँ माए-बाप बेटा-बेटीकेँ भार दऽ देलकनि। मुदा आइ की देखैत छहक जे तते ओझरी लगि गेल जे जते सोझरबैक रस्ताक अपनौल जाइत अछि ओते ओझरी बेसिआइये जाइ छै।
कल्याणी : बाबू, हमहूँ अबोध बच्चाप नै छी बालिग भेलहुँ। तँए......।
अनन्तकुमार : बिल्कुँल ठीक सोचै छह। जखन महिलामे पेंइतालीस-पचास बर्ख धरि सन्तान उत्प न्न करैक शक्तिग रहैत अछि तखन कम उम्रमे विआह तँ बड़ जरूरी नहिये भेल?
कल्याशणी : असिरवाद दिअ। समाजक बीच किछु करैक िजज्ञासा भऽ गेल अछि।
अनन्तकुमार : बेटी, हृदएसँ असिरवाद दै छिअह। जहिना अदौमे कोनो अछुत जाति जखन कोनो गाममे प्रवेश करैत छल तखैन कोनो एहेन बाजा बजबैत छल जे लोक बुझि जाइत छलै।
कल्या णी : (चकोना होइत) की कहि देलिऐ?
अनन्त कुमार : पुरना गप कहलियह। आब तँ गीताक युग एलै। तँए जहिना कृष्णद कुरूक्षेत्रमे शंखक अवाजसँ अपन जानकारी दैत छलखिन्हल। तहिना......।
कल्याणी : (आँखि-कान चकोना करैत चारू भाग देख) कने बुझा कऽ कहियौ?
अनन्तअकुमार : समाजमे किछु करए चाहै छह तँ काल्हिये बेरू पहर दुर्गास्था नमे बैसार करह।
कल्याअणी : काल्हिासँ नीक जे रवि दिन बैसार करब नीक रहत। ओइमे नोकरियो चाकरियो सभ रहताह।
अनन्त।कुमार : नोकरी-चाकरी कए कऽ जे गामक नास केलक ओकरा बुते गाम बनौल हएत। जहिना भिनसुरके सूर्य देखलासँ दिन भरिक अनुमान लोक कऽ लैत अछि तहिना मनुक्खवक किरदानिये देख कऽ मनुक्खोकेँ िचन्हहए पड़तह।
कल्याणी : हुनका बुते कोना गामक विचार कएल हेतनि।
अनन्तकुमार : (खिसिया कऽ) दिल्ली सरकारमे सभसँ बेसी बिहारक रेलमंत्री भेलाह। मुदा की देखै छहक? जकरा तँ अबोध कहै छहक ओकर जिनगियो छोट छै। जिनगीक समस्योी कम होइत अछि।
कल्याणी : अखने जा कऽ ढोलियाकेँ ढोलहो दैले कहि अबैत छिअनि। साँझू पहर ढोलहो दऽ देब।
पाँचम दृश्य-
(दुर्गास्था्नक आगूमे एक भाग पुरूष एक भाग महिला बैसल। एकटा डायरी, पेन नेने महिला दिससँ आगूमे कल्यामणी-प्रतिज्ञा। पुरूष दिससँ सूर्यदेव, क्षितिजदेव, निसकान्त बैसल।)
सूर्यदेव : आजुक बैसारक लेल कल्यागणी आ प्रतिज्ञाकेँ हृदएसँ शुभकामना दैत छिअनि जे एकटा नव परम्पकराक शुभारंभ केलनि। आशा संग आगू बढ़ति सएह शुभकामना।
कल्यानणी : भाय सहाएब, अहाँ सभ तरहेँ अगुआएल छी तँए आगूक बाटक जते ज्ञान अहाँकेँ अछि ओते हम थोड़े बुझै छी।
(बिचहिमे निसकान्तक)
निसकान्त : सुरजू भाय, हमरो बात सुिन लिअ। काल्हिये दुनू परानीक झगड़ाक पनिचैतीमे गेल छलौं। बेचारा विसनाथकेँ देखते छिऐ जे डेढ़ सौ रूपैयाक कमाइ घर जोड़ैयामे करैए। सभ दिन कमा कऽ अबैए आ घरवालीक हाथमे दऽ दैत छै। घरवाली केहेन जे टी.भी. कीनैले पाइ जमा करैत जाइए। रौद-बसातमे काज करैबलाकेँ एकटा गंजीसँ थोड़े पाड़ लगतै। तैले घरवाली पाइये ने दैत अछि।
कल्याणी : (मूड़ी डोलबैत) की पनचैती केलिऐ?
निसकान्त : सँए-बहूक झगड़ा पंच लबरा। हम नै बुझै छिऐ जे पावरक लड़ाइ छी। दुनू गोटेकेँ थोड़-थाम लगा देलिऐ। दू विचारक लड़ाइ हमरे बाप बुते फड़िआएल हएत।
सूर्यदेव : अच्छाै एकटा कहऽ जे दुनू गोटेमे घरक गारजन के छी?
निसकान्त : उँ-हूँ सौंसे गामेमे सबहक घरमे मौगिऐक जुति अछि। एहेन जे लोकक दशा भेल छै से किअए? कमाइ छै कोइ, हुकुम ककरो। कोनो घर आकि कोनो गाम, जाबे मरदक जुतिमे नै चलत ताबे ओहिना गाम आगू मुँहे ससरि जाएत।
कल्याणी : कविलाहाक खेल देखबै। दिन पनरहम गुरूकाका कानि कानि कहैत रहथि जे सभ दिन परदा-पौसकेँ मानलौं। पुतोहू जनीकेँ बेटा नोकरी लगा देलकनि। दस कोसपर स्कूल छन्हि । दुनू परानी भिनसरसँ खाइ-पीबै राति धरि घुमि कऽ अबै छथि। बेटा तँ बेटा भेल मुदा पुतोहूक सेवा सासु कहनि, ई हमरा पसन्दि नै अछि?
सूर्यदेव : ई नै पुछलहुन जे समए एना किअए भेल?
निसकान्त : आठ घंटा खटनीक बाद जे समए बचैए- ततबे ने समाजमे समए लगाएब ओते जे पुच्छा-पुच्छी करैए लगब, से ओते निचेन रहै छी।
कल्याणी : भैया, नारीकेँ बराबर अधिकारक हवा चलि रहल अछि से की?
सूर्यदेव : मदारी सबहक खेल छी। नारी, पुरूषसँ हीन कोना बनैत गेल? जाधरि ऐ इतिहासकेँ नै देखब ताधरि कारण कोना पाएब। ककरोसँ अधिकार मंगबै? ऐ लेल विकासक प्रक्रियाकेँ नीक जकाँ बुझए पड़त
कल्याणी : काज कोना शुरू कएल जाए, भाय।
सूर्यदेव : बहुत बातक जरूरत अखन नै अछि। मुदा किछु बात कहि दैत छी। पहिल-नारीकेँ चिन्हीए लेल नजरि ओतऽ दिअए पड़त जइठाकम हवाइ जहाजमे उड़ैत, इलाइची फोड़ि-फोड़ि मुँहमे दैत जिनगी अछि तँ दोसर दिस भरि-भरि छाती पानि टपि (खच्चाो, धार) भीजल कपड़ा पहीरि गोबर बिछैक जिनगी अछि।
कल्याणी : (नम्ह र साँस छोड़ैत) अद्भुत बात भाय अहाँ कहलौं।
सूर्यदेव : कल्या णी, अहाँ अखन फुलाइत फुलक कली छी। तँए जरूरत अछि शुद्ध माटि-पानिक। प्रत्ये्क साल समाजमे माने गाममे साएसँ उपर आन गामक बेटी अबैत छथि। गामक बेटी जेबो करैत छथि। प्रश्नआ उठैत सिर्फ देहेटा अबैत-जाइत आकि लूरि-बुद्धि सेहो अबैत जाइत अछि।
कल्याणी : अखन तँ आरो विकट भऽ गेल अछि जे देशक एक कोनसँ दोसर कोनमे रहनिहारक (पालल-पोसल) बीच संबंध स्थालपित रहल। जैसँ खान-पान, बात-विचार लूरि-ढंग सभ टकरा रहल अछि।
सूर्यदेव : एहिना खाइ-पीबैमे देखियौ। एक आदमीक (परिवारक) एक दिनक खर्च जते होइत अछि दोसर दिस ओहन परिवारक भरमार अछि जै परिवारमे दसो-बर्खक आमदनी ओते नै छै। ककरो असली नोर चुबै तब ने से तँ पिऔजक झाँसक नोर चुबबैए।
कल्याणी : खेती-बाड़ीक की स्थिकति अछि?
सूर्यदेव : सरकार मेला लागल। गाममे चारिटा ट्रेक्टचर चलि आएल। एक तँ बाढ़िमे बारह आना बड़द गाममे मरि गेल, दोसर जे चारि आना बचल ओहो सभ गोबर उठबै दुआरे बेचि लेलनि। अखन गाममे एकोटा बड़द नै अछि। ले बलैया ट्रेक्ट र कदबामे सकबे ने करै छै। खेती कोनो हएत?
कल्याणी : अजीव-अजीव बात सभ कहै छी, भैया?
सूर्यदेव : कते कहब वहीन। जते खर्चमे पहिने लोक प्रोफेसर बनै छलाह तते अखन बच्चा क स्कूयलमे खर्च हुअए लगल अछि। ककर बेटा पढ़त। शिक्षा केहन भऽ गेल अछि धोती-कुरताबला अ पेन्टग-कोटबला अपनामे रगड़ केने छथि जे हम नीक तँ हम नीक। के फड़िऔत? जहनकि प्रश्नर नान्हिटा अछि जे जैसँ जिनगी नीक-नहाँति आगू मुँहे समएक संग ससरै।
प्रस्थासन, पटाक्षेप। समाप्त।
साभार- विदेह प्रथम मैथिली ई पाक्षिक ई प्रत्रिका


text:
[नो एण्ट्री: मा प्रविश २००८ ई. मे छपल आ साहित्य अकादेमी पुरस्कार लेल एकर चयन २०१०, २०११ बा २०१२ मे नै भऽ सकलै। आब ई पोथी मैथिली साहित्य लेल साहित्य अकादेमी पुरस्कार लेल उपलब्ध नै रहत। ऐ तरहक आनो उदाहरण रहल अछि। नो एण्ट्री: मा प्रविश क मैथिली साहित्य आ विश्व साहित्य मध्य स्थान नीचाँक आलेखमे निरूपित कएल जा रहल अछि। ई शृंखला आगाँ सेहो जारी रहत।]
चारिटा उत्तर आधुनिक नाटक: सैमुअल बैकेटक फ्रेंच नाटक “वेटिंग फॉर गोडो”, हैरोल्ड पिंटरक अंग्रेजी नाटक “द बर्थडे पार्टी”, बादल सरकारक बांग्ला नाटक “एवम् इन्द्रजीत” आ उदय नारायण सिंह ‘नचिकेता’क मैथिली नाटक “नो एण्ट्री: मा प्रविश”
.......................................
”वेटिंग फॉर गोडो” दू अंकीय ट्रेजी-कॉमेडी अछि। सैमुअल बैकेट द्वारा ई 1952 ई. मे फ्रेंच भाषामे लिखल गेल आ एकर पहिल प्रदर्शन पेरिसमे 1953 ई. मे भेल। एकर अंग्रेजी संस्करणक प्रदर्शन लंदनमे 1955 ई. मे भेल आ अंग्रेजी संस्करण 1956 ई. मे प्रकाशित भेल।
हैरोल्ड पिंटरक अंग्रेजी नाटक “द बर्थडे पार्टी” कैम्ब्रिजमे 1958 ई. मे मंचित भेल आ 1960 ई. मे प्रकाशित भेल।
बादल सरकारक बांग्ला नाटक “एवम् इन्द्रजीत” 1962 ई. मे लिखल गेल आ ई 1965 ई. मे कलकत्तामे मंचित भेल।
उदय नारायण सिंह ‘नचिकेता’क “नो एण्ट्री: मा प्रविश” 2008 ई. मे ई-प्रकाशित आ फेर ओही बर्ख प्रकाशित भेल। 19 फरबरी 2011 केँ कुणालक निर्देशनमे कालिदास रंगालय, पटनामे ई डेढ़ घण्टाक नाटक मंचित भेल।
फ्रेंच, अंग्रेजी, बांग्ला आ मैथिलीक ई चारू नाटक पोस्ट-मॉडर्न नाटकक श्रेणीमे गानल जाइत अछि। जखन सैमुअल बैकेटक “वेटिंग फॉर गोडो” देखि क’ लोक सभ घुरल रहथि तँ हुनका लोकनिकेँ एकटा विचित्र अनुभवसँ साक्षात्कार भेल छलन्हि। ऐ नाटकमे मात्र पाँचटा पात्र अछि- एस्ट्रागोन, व्लादीमीर, लकी, पोजो आ एकटा छौड़ा। एकटा कण्ट्री रोडपर साँझमे एकटा गाछ लग एस्ट्रागोन एकटा ढिमकापर बैसल अछि आ अपन जुत्ता दुनू हाथसँ निकालबाक प्रयास क’ रहल अछि आ अपस्याँत अछि, आ थाकि जाइए। व्लादीमीर संगे ओ गपक प्रारम्भ होइ छै, एम्हर ओम्हरक फुसियाँहीक नमगर गपशप होइ छै। पोजो आ लकी अबैए। पोजो बुझाइए मालिक अछि आ लकी दास। दासो तेहेन जकरा गर्दनिमे नमगर रस्सा पोजो लगेने अछि। पहिने लकी अबैए, फेर रस्सा पकड़ने पोजो। लकी बड़का बैग, एकटा फोल्डिंग स्टूल, एकटा पिकनिक बास्केट आ ग्रेटकोट उघने अछि। पोजो लग चाबुक छै। लकी आदेशपालक अछि। मालिकक गप मानि फेर सभ बोझ उठा क’ ठाढ़ भ’ जाइए। एस्ट्रागोन आ व्लादीमीरकेँ ओकर बोझा उघनाइ नीक नै लगै छै। मुदा पोजो जखन कहै छै जे ओ ओहिने छै तँ एस्ट्रागोन पोजोकेँ आततायी बुझै छै। एस्ट्रागोन लकीक नोर पोछैए तखन ओकरा लकी मुक्का मारै छै। पोजो कहै छै जे तोरा कहलियौ ने जे लकीकेँ अनचिन्हार लोक पसिन्न नै छै। आ एस्ट्रागोन आ व्लादीमीर ओत’ की क’ रहल अछि? ओ दुनू गोटे कोनो गोडो नाम्ना व्यक्तिक बाट जोहि रहल अछि। पोजो आ लकी चलि जाइए। एस्ट्रागोन आ व्लादीमीर लग एकटा छौड़ा अबै छै आ कहै छै जे गोडो आइ नै आबि सकता, काल्हि एता। फेर एम्हर ओम्हरक फुसियाँहीक गपशप होइए आ ओहो छौड़ा चलि जाइए। तखने मंचपर सँ बिजली चलि जाइ छै आ फेर राति भ’ जाइ छै, चन्द्रमा उगल छै। व्लादीमीर आ एस्ट्रागोनक गपशप शुरू होइ छै। फुसियाँहीक गपमे किछु अर्थपूर्ण गपशप सेहो होइ छै। दुनू गोटे जेबाक निर्णय करै छथि मुदा हिलै नै छथि। पहिल अंकक पर्दा खसैए। दोसर अंक, वएह समए आ स्थान। व्लादीमीरकेँ सभ किछु मोन छै मुदा एस्ट्रागोन बिसरि गेल अछि। एस्ट्रागोन कहैए जे ओ सभ किछु तुरत्ते बिसरि जाइए बा कहियो नै बिसरैए। ओकरा किछु-किछु मोनो पड़ै छै। पोजो आ लकी अबैए। पोजो आन्हर भ’ गेल अछि, लकी ओहिना बोझा उघने अछि। रस्सा सेहो छै मुदा किछु छोट। पोजो आ लकी खसि पड़ैए। पोजो सहायता लेल कहैए मुदा एस्ट्रागोन आ व्लादीमीर गपशप करैए।
एस्ट्रागोन व्लादीमीरकेँ पहिल अंक जेकाँ “दीदी” कहैए। व्लादीमीर बाजैए जे “हमरा सभकेँ फुसियाँहीक गपशपमे समय नै बर्बाद करबाक चाही।“ पोजोक “सहायता”क आर्तनाद नियत अंतरालपर बेर-बेर होइ छै। मुदा तइपर एस्ट्रागोन आ व्लादीमीर ध्यान नै दैए। पोजो आब सहायता लेल सए फ्रैंक फेर दू सए फ्रैंकक लालच दैए। व्लादीमीर ओकरा उठबैले जाइए, प्रयासमे अपनो खसि पड़ैए आ सहायताक पुकार करैए। फेर किछु गपशपक बाद व्लादीमीरकेँ उठेबाक प्रयासमे एस्ट्रागोन खसि पड़ैए। व्लादीमीर पोजोकेँ मारैए, पोजो घुसकुनिया दैए। तखन व्लादीमीर ओकरा ताकैए, कहैए- आबि जो, तोरा नोकसान नै पहुँचेबौ। एस्ट्रागोन आ व्लादीमीर उठबाक प्रयास करबाक सोचैए आ उठि जाइए। एस्ट्रागोन कहैए- उठनाइ बच्चाक खेल सन हल्लुक अछि आ व्लादीमीर बजैए- ई मात्र आत्मशक्तिक प्रश्न अछि। पोजो सहायता लेल कहैए। दुनू पोजोकेँ उठबैए, फेर छोड़ैए, पोजो खसि पड़ैए। फेर दुनू ओकरा उठबैए आ पकड़ने रहैए। किछु कालमे कने छोड़ि क’ जाँचैए मुदा जखन पोजो खस’ लगैए तँ पकड़ि लैए। पोजो सेहो बुझा पड़ैए जे काल्हिक घटना बिसरल सन अछि। ओ कहैए जे ओ एक दिन सुति क’ उठल तँ अपनाकेँ आन्हर देखलक, ओ कहैए जे ओकरा लगै छै जे ओ अखनो सुतले तँ नै अछि। ओ लकीक विषयमे पूछैए। लागैए जे कोना ओ दुनू खसल, से ओकरा मोन नै छै। पोजो कहैए जे लकीक गर्दनिक रस्साकेँ जोरसँ खीचू बा मुँहपर जूतासँ मारू तँ ओ उठि जाएत। व्लादीमीर एस्ट्रागोनकेँ कहैए जे ओकरा लेल बदला लेबाक नीक अवसर छै। एस्ट्रागोन पुछैए (ओकर स्मृति घुरै छै!) जे जँ लकी अपन रक्षा करए तखन? तइपर पोजो बाजैए जे लकी कखनो अपन रक्षा नै करैए। मुदा एस्ट्रागोन नै व्लादीमीर लकीकेँ पएरसँ मार’ लगैए मुदा अपने ओकरा चोट लागि जाइ छै। घटनाक्रमसँ लगै छै जे पोजो आब अपनासँ ठाढ़ भ’ गेल अछि।
पोजो जे लकीकेँ कोनो हाटमे बेचैले ल’ जा रहल अछि, केँ ने काल्हिक किछु मोन छै आ नहिये काल्हि आजुक किछु मोन रहतै। ओ लकीकेँ उठैले कहैए आ लकी उठि जाइए आ अपन बोझ उठा लैए। पोजो अपन चाबुक मांगैए। लकी सभ बोझ राखैए, आ चाबुक पोजोक हाथमे द’ क’ सभ बोझ उठा लैए। पोजो रस्सा मांगैए, लकी सभ बोझ राखि रस्सा पोजोकेँ पकड़ा क’ सभ बोझ उठा लैए! लकी आ पोजो चलि जाइए। ओ छौंड़ा अबैए। ओ व्लादीमीरकेँ अल्बर्ट कहि सम्बोधित करैए। व्लादीमीर पुछै छै जे की ओ ओकरा नै चिन्हलक, की ओ काल्हि नै आएल छल। छौड़ा कहैए जे आइ ओ पहिल बेर आएल अछि। संदेश वएह छै, गोडो आइ नै आएत मुदा काल्हि अवश्य आएत। व्लादीमीर पुछैए जे “गोडो” करैए की? तँ छौड़ा कहैए जे गोडो किछु नै करैए। व्लादीमीर पुछैए जे छौड़ाक भाए केहन छै। तँ उत्तर भेटै छै , ओ दुखित छै। व्लादीमीर पुछैए जे की काल्हि ओकर भाए आएल छलै- तँ से छौड़ाकेँ नै बुझल छै। छौड़ा उत्तर दैत कहैए जे गोडोकेँ दाढ़ी छै आ ओ कारी नै गोर छै। छौड़ा (पहिल अंक जकाँ) पुछैए जे ओ गोडोकेँ की जा क’ कहतै। व्लादीमीर कहैए- जा क’ कहू जे तोरा हमरा सभसँ भेँट भेलउ। व्लादीमीर छौड़ापर छड़पैए मुदा ओ पड़ा जाइए। सूर्यास्त होइ छै। चन्द्रमा देखा पड़ै छै। एस्ट्रागोन कहैए जे जँ दुनू गोटे अलग भ’ जाए तँ ई दुनू लेल नीक हेतै। जँ काल्हि गोडो नै एतै तँ ओ दुनू गोटे रस्सासँ लटकि जाएत (व्लादीमीर कहैए) आ जँ एतै तँ बचि जाएत। व्लादीमीर लकीक हैटमे ताकैए, हिलबैए, फेर पहिरैए। दुनू जेबाक निर्णय करैए मुदा कियो नै हिलैए। पर्दा खसैत अछि। ............ हैरोल्ड पिंटरक तीन अंकीय नाटक “द बर्थडे पार्टी” पीटे, मेग, स्टैनले, लुलु, गोल्डबर्ग आ मैककान एकर पात्र छथि। पहिल अंक- मेग पीटेकेँ जलखै दैए, पुछैए जे स्टेनली उठलै आकि नै। स्टेनली अबैए, ओकरो मेग जलखै दैए। पीटे काजपर चलि जाइए। मेग आ स्टैनलेमे अंतरंग गप होइए, हँसी मजाक होइए। पीटे मेगसँ कहने रहै जे दू गोटे एतै आ किछु दिन ओकरा घरमे रहतै। ओकर घर सूची (बोर्डिंग हाउस)मे छै। स्टैनली ई सुनि पूछ-पाछ करै छै, ओ चिंतित भ’ जाइए। स्टैनली कहैए जे ओकरा पेरिसमे नाइट क्लबमे पियानो बजेबाक नोकरीक ऑफर आएल छै। फेर एथेंस, कॉंन्सटेनटिनोपल, जाग्रेब, व्लादीवोस्टक सेहो। ई सम्पूर्ण विश्वक दर्शनबला नोकरी अछि। पुछलापर ओ कहैए जे ओ संपूर्ण विश्व, संपूर्ण देशमे पियानो बजेने अछि। एक बेर ओ कंसर्ट सेहो केने रहए। फेर ओ कहैए जे पहिल कंसर्ट मे ओ स्थानक पता हरा देलक आ नै पहुँचि सकल। दोसर कंसर्टमे जखन ओ पहुँचल तँ स्थलपर ताला लागल रहै। मेगक इच्छा नै छै जे स्टेनली कतौ जाए। स्टेनलीकेँ लागै छै जे ओ दुनू गोटे ककरो खोजमे अछि। लुलुक अबाज अबैए। मेग खरीदारीक झोरा ल’ क’ बहरा जाइए, कियो ओकरासँ मिसेज बोल्स सम्बोधित क’ गप करै छै। लुलु अबैए आ स्टैनलीसँ गप करैए। लुलु बहराइए तँ गोल्डबर्ग आ मैककेन अबैए। मैककेन गोल्डबर्गकेँ नैट कहि सम्बोधित करैए। स्टैनली चोरा क’ पहिनहिये बहरा जाइए। मेग अबैए, गोल्डबर्ग ओकरा मिसेज बोल्स कहि सम्बोधित करैए आ अपनाकेँ गोल्डबर्ग आ संगीकेँ मैककेन कहि परिचय दैए। गपशपक क्रममे गोल्डबर्ग पुछै छै जे ओइ रहनिहारक नाम की छै आ ओ की करैए। मेग कहैए जे ओकर नाम स्टैनले वेबर छै आ ओ एक बेर कंसर्ट देलक मुदा केयरटेकरक गलतीसँ रातिमे ओ ओतै बन्द रहि गेल आ भोर धरि बन्द रहल। आ फेर “टिप” ल’ क’ ट्रेन पकड़ि एत’ आबि गेल। तखने मेग कहैए जे आइ ओकर “बर्थडे” छिऐ। आ फेर “बर्थडे पार्टी” निर्धारित होइ छै 9 बजे। लुलुकेँ सेहो बेरू पहर नोति देल जेतै। तीनू बहराइए आ स्टैनली खिड़कीसँ ताकैए। मेग अबैए। स्टैनली ओइ दुनूसँ आशंकित अछि। नाम पुछैए तँ मेग नाम बिसरि जाइए आ ओकरा गोल्ड.. मोन पड़ै छै तँ स्टैनली मोन पाड़ै छै- गोल्डबर्ग। मेग पुछैए जे की स्टेनली ओकरा चिन्हैए तँ स्टैनली गुम्म रहैए। फेर स्टैनली कहैए जे आइ ओकर बर्थडे नै छिऐ। मेग ओकरा लेल बच्चाक ड्रम उपहारमे अनने अछि आ तकर बदलामे ओ स्टैनलीसँ चुम्मा मांगैए। अंक 2 मे स्टैनली आ मैक्कानक गपशप भ’ रहल छै। स्टैनली बाहर जाए चाहैए। ओ मैक्कानकेँ कहै छै जे ई बोर्डिंग हाउस नै छी, नहिये कहियो रहै। पीटे आ गोल्डबर्ग अबैए। गोल्डबर्ग पीटेकेँ मिस्टर बोल्स कहि सम्बोधित करैए। पीटेक गेलाक बाद स्टैनली कहैए जे ऐ घरक लोकक सुंघबाक शक्ति चलि गेल छै तेँ ओ गोल्डबर्ग आ मैक्कानक खतरा नै चीन्हि पाबि रहल छथि, हुनका सभक प्रति ओकर (स्टैनलीक) जिम्मेवारी छै। मैक्कान ओकरासँ चश्मा छीनि लैए। मैक्कान आ गोल्डबर्ग ओकरासँ पुछैए जे ओ किए अपन पत्नीक हत्या केलक। ओ नाम बदलने अछि आ चरित्रहीन अछि, स्त्रीकेँ दूषित करैए। झगड़ा शुरू होइ छै। मुदा झगड़ा रुकलाक बाद (प्रायः मेगकेँ नै बुझल छै) मेग पार्टी ड्रेसमे अबैए। सामान्य गप होइ छै।
लुलु अबैए, गोल्डबर्ग ओकरा कोरामे बैसबैए। लुलुक पुछलापर जे ओकरा तँ होइ छलै जे ओ “नैट” छी, गोल्डबर्ग कहै छै जे ओकर पत्नी ओकरा “सिमे” कहि बजबै छै।
पार्टीमे खेल शुरू होइए, आँखिमे पट्टी बान्हि क’। मिसेज बोल्सकेँ लुलु स्कार्फसँ आँखि बान्हैए। ओ जकरा छू देत तकरा आँखिपर पट्टी बान्हल जाएत। ओ मैक्केनकेँ छुबैए। फेर स्टैनली छुआइए। ओकर चश्मा लेल जाइ छै। स्टेनलीकेँ पट्टी बान्हल जाइ छै। मैक्केन स्टेनलीक चश्मा तोड़ि दैए। मैक्केन ड्रमकेँ स्टेनलीक रस्तामे राखैए, ओ खसि पड़ैए आ मेगक गर्दनि दबब’ चाहैए, मैक्केन आ गोल्डबर्ग बचबै छै।
अन्हार पसरैए।
स्टैनलीकेँ अबैत देखि लुलु बेहोश भ’ जाइए। स्टैनले लुलुकेँ टेबुलपर राखैए। मैक्कानकेँ टॉर्च भेटै छै। ओ टेबुल आ स्टैनलीपर टॉर्च बाड़ैए। अंक 3: पीटे आ मेगमे गप होइ छै। मेग स्टैनलीक विषयमे पीटेसँ पुछैए। लुलु अबैए, गोल्डबर्गसँ पुछैए जे ओकर पिता बा एडी (ओकर पहिल प्रेमी) की सोचत जँ ओ ई सुनत। ओ कहैए जे गोल्डबर्ग अपन दुष्ट पियास तृप्त केलक, ओ लुलुकेँ से सभ सिखेलक जे एकटा युवती तीन बेर बियाहल जेबाक बादे सीखत। गोल्डबर्ग कहैए जे ओ ई केलक कारण लुलु ओकरा ई कर’ देलक।
लुलु जाइए। मेगक अनुपस्थितिमे गोल्डबर्ग आ मैक्कान स्टेनलीकेँ ल’ जाइए। पीटे ओकरा छोड़ैले कहैए। गोल्डबर्ग आ मैक्कान पीटेकेँ सेहो संगमे चलैले कहैए, कारमे जगह छै। पीटे स्थिर रहैए। पीटे असगरे रहि जाइए, मेग अबैए। पुछैए, ओ सभ गेल? पीटे कहैए- हँ। स्टेनलीक विषयमे मेग पुछैए- ओ सुतले अछि? पीटे कहैए- ओ सुतल अछि।
-सुत’ दियौ। मेग पुछैए- की ई नीक पार्टी नै छल तँ पीटे कहैए- ओ बादमे आएल। पर्दा खसैए। ....... बादल सरकारक “एवम् इन्द्रजीत” “एवम् इन्द्रजीत” मे लेखक, काकी, मानसी, अमल, विमल, कमल, इन्द्रजीत आ इन्द्रजीतक पत्नी ( नाटकमे बादमे) दोसर मानसी पात्र अछि। अंक 1- लेखक एकटा नाटकक खोजमे अछि। ओकर काकी ओकर खेनाइ-पिनाइ छोड़ि लिखैत रहबापर तमसाएल छै। मानसी पुछैए जे ओ पढ़त जे किछु ओ लिखलक। लेखक कहैए, ओ किछु नै लिखलक। मानसी ओकरा प्रयास करैले कहै छै। लेखक दर्शकमेसँ चारिटा बादमे आबैबलाकेँ स्टेजपर बजबैए, अमल, विमल, कमल। चारिम अपन नाम निर्मल कुमार कहैए। लेखक कहैए- ई नै भ’ सकै छै, अपन असली नाम बताउ। ओ कहैए- इन्द्रजीत राय। अमल, विमल, कमल एवम् इन्द्रजीत। मानसी (असली नाम दोसर मुदा लेखक कहैए मानसीये) ओकर ममियौत बहिन छिऐ। ओ ओकरासँ प्रेम करैए, परम्परा तोड़’ चाहैए अंक 2: बादमे ओकरा लागै छै जे की जँ ई प्रेम सफल भइयो जेतै तँ ओकरा उत्तर भेटतै? नै ने। ओ लंदन सेहो जाएत। मृत्यु चाहैए, नै क’ पाबैए। लेखक द्वारा नामित इन्द्रजीतक मानसी अविवाहित अछि, हजारीबागमे पढ़बैए।
मुदा अमल, विमल, कमलक विपरीत इन्द्रजीत लीखपर नै चलैए। अलग किछु कर’ चाहैए। काका, जकरा ओ माए कहैए, खाइले कहै छै आ मानसी लिखैले। मुदा जखन एक बेर मानसी लेखककेँ खाइले कहि दैए तँ लेखक दुखी भ’ जाइए, नै, अहूँ? नै। मुदा फेर मानसीकेँ गलतीक भान होइ छै, ओ ओकर लेखनक विषयमे पुछैए। लेखक चिंतित अछि, ई इन्द्रजीत वास्तविकताकेँ नै मानैए, कोनो प्रतिबद्धता ओकरामे नै छै। मुदा मानसी से नै मानैए। ओ सपना तँ देखैए ने। इन्द्रजीत लंदनसँ कोलकाता घुरैए, एकटा दोसर स्त्रीसँ बियाह करैए, ओकरो नाम मानसी छिऐ (इन्द्रजीत एकरा मानसी कहैए, पहिलुका मानसी जेकरा लेखक मानसी कहैए ओ इन्द्रजीतक ममियौत छिऐ, जकरासँ इन्द्रजीत प्रेम करैए मुदा ओ भाएक रिश्तासँ ओकरासँ बियाह नै करैए जे लोक की कहतै, आ इन्द्रजीत लेखककेँ कहैत रहैए जे ओकर नाम मानसी नै छिऐ। )
इन्द्रजीत बुझ’ लगैए (मानसीकेँ ओ कहैए) जे व्यक्तिक भिन्नताक मात्र भ्रम अछि। स्वप्न स्वप्न अछि ओ वास्तविकता नै बनि सकैए। मानसी, मानसी, मानसी, सभ मानसी, जेना अमल, विमल, कमल। लेखक पूछैए तँ इन्द्रजीत कहैए- अमल, विमल, कमल एवम् इन्द्रजीत (सेहो!)।
लेखकक यात्राक कोनो लक्ष्य नै, कोनो उद्देश्य नै, फुसियाँहीक यात्रा जकर कोनो कारण नै। लेखक इन्द्रजीतकेँ कहैए, हमरा सभकेँ जीबाक अछि, चलबाक अछि, कोनो धर्मस्थल नै तैयो तीर्थयात्रा करबाक अछि।
उदय नारायण सिंह ‘नचिकेता’क “नो एण्ट्री: मा प्रविश”
प्रथम कल्लोल: ई नाटक ज्योतिरीश्वरक परम्परामे कल्लोलमे (हुनकर वर्ण रत्नाकर कल्लोलमे विभक्त अछि जे नाटक नहि छी, धूर्त-समागम जे ज्योतिरीश्वर लिखित नाटक अछि- अंकमे विभक्त अछि) विभाजित अछि। चारि कल्लोलक विभाजनक प्रथम कल्लोल स्वर्ग (वा नरक) केर द्वारपर आरम्भ होइत अछि। ओतए बहुत रास मुइल लोक द्वारक भीतर प्रवेशक लेल पंक्तिबद्ध छथि। क्यो पथ दुर्घटनामे शिकार भेल बाजारी छथि तँ संगमे युद्दमे मृत भेल सैनिक आ चोरि करए काल मारल गेल चोर, उच्चक्का आ पॉकिटमार सेहो छथि। ज्योतिरीश्वरक धूर्तसमागममे जे अति आधुनिक अब्सर्डिटी अछि से नो एण्ट्री: मा प्रविश मे सेहो देखबामे अबैत अछि। प्रथम कल्लोलमे जे बाजारी छथि से, पंक्ति तोड़ि आगाँ बढ़ला उत्तर, चोर आ उचक्का दुनू गोटेकेँ, कॉलर पकड़ि पुनः हुनकर सभक मूल स्थानपर दए अबैत छथि। उचक्का जे बादमे पता चलैत अछि जे गुण्डा-दादा थिक मुदा बाजारी लग सञ्च-मञ्च रहैत अछि, हुनकासँ अंगा छोड़बाक लेल कहैत अछि। मुदा जखन पॉकेटमार बाजारी दिससँ चोरक विपक्षमे बजैत अछि तखन उचक्का चक्कू निकालि अपन असल रूपमे आबि जाइत अछि आ पॉकेटमारपर मारि-मारि कए उठैत अछि। मुदा जखन चोर कहैत छनि जे ई सेहो अपने बिरादरीक अछि जे छोट-छीन पॉकेटमार मात्र बनि सकल, ओकर जकाँ माँजल चोर नहि, आ उचक्का जेकाँ गुण्डा-बदमाश बनबाक तँ सोचिओ नञि सकल, तखन उचक्का महराज चोरक पाछाँ पड़ि जाइत छथि, जे बदमाश ककरा कहलँह। आब पॉकेटमार मौका देखि पक्ष बदलैत अछि आ उचक्काकेँ कहैत छन्हि जे अहाँकेँ नहि हमरा कहलक। संगे ईहो कहैत अछि जे चोरि तँ ई तेहन करए जनैत अछि, जे गिरहथक बेटा आ कुकुर सभ चोरि करैत काल पीटैत-पीटैत एतऽ पठा देलकए आ हमर खिधांश करैत अछि, बड़का चोर भेला हँ। भद्र व्यक्ति चोरक बगेबानी देखि ई विश्वास नहि कए पबैत छथि जे ओ चोर थिकाह। ताहिपर पॉकेटमार, चोर महाराजकेँ आर किचकिचबैत छन्हि। तखन ओ चोर महराज एहि गपपर दुख प्रकट करैत छथि जे नहि तँ ओहि राति एहि पॉकेटमारकेँ चोरिपर लए जएतथि आ ने ओ हुनका पिटैत देखि सकैत। एम्हर बजारी जे पहिने चोर आ उच्क्काकेँ कॉलर पकड़ि घिसिया चुकल छलाह, गुम्म भेल सभटा सुनैत छथि आ दुख प्रकट करैत छथि जे एकरा सभक संग स्वर्गमे रहब, तँ स्वर्ग केहन होएत से नहि जानि। आब बजारी महराज गीतक एकटा टुकड़ी एहि विषयपर पढ़ैत छथि। जेना धूर्तसमागममे गीत अछि तहिना नो एण्ट्री: मा प्रविश मे सेहो, ई एहि स्थलपर प्रारम्भ होइत अछि जे एहि नाटककेँ संगीतक बना दैत अछि। ओम्हर पॉकेटमारजी सभक पॉकेट काटि लैत छथि आ बटुआ साफ कए दैत छथि। आब फेर गीतमय फकड़ा शुरू भए जाइत अछि मुदा तखने एकटा मृत रद्दीबला सभक तंद्राकेँ तोड़ि दैत छथि, ई कहि जे यमालयक बन्द दरबज्जाक ओहि पार, ई बटुआ आ पाइ-कौड़ी कोनो काजक नहि अछि। आब दुनू मृत भद्र व्यक्ति सेहो बजैत छथि, जे हँ दोसर देसमे दोसर देसक सिक्का कहाँ चलैत अछि। आब एकटा रमणीमोहन नाम्ना मृत रसिक भद्र व्यक्तिक दोसर देसक सिक्का नहि चलबाक विषयमे टीप दैत छथि, जे हँ ई तँ ओहिना अछि जेना प्रेयसीक दोसरक पत्नी बनब। आब एहि गपपर घमर्थन शुरू भए जाइत अछि। तखन रमणी मोहन गपक रुखि घुमा दैत छथि जे दरबज्जाक भीतर रम्भा-मेनका सभ हेतीह। भिखमंगनी जे तावत अपन कोरामे लेल एकटा पुतराकेँ दोसराक हाथमे दए बहसमे शामिल भऽ गेल छथि, ईर्ष्यावश रम्भा-मेनकाकेँ मुँहझड़की इत्यादि कहैत छथि। मुदा पॉकेटमार कहैत अछि जे भीतरमे सुख नहि दुखो भए सकैत अछि। एहिपर बीमा बाबू अपन कार्यक स्कोप देखि प्रसन्न भए जाइत छथि। आब पॉकेटमार इन्द्रक वज्र पर रुपैय्याक बोली शुरू करैत अछि। एहि बेर बजारी तन्द्रा भंग करैत अछि आ दुनू भद्र व्यक्ति हुनकर समर्थन करैत कहैत अछि, जे ई अद्भुत नीलामी अछि, जे करबा रहल अछि से पॉकेटमार आ ओहिमे शामिल अछि चोर आ भिखमंगनी, पहिले-पहिल सुनल अछि आ फेर संगीतमय फकड़ा सभ शुरू भए जाइत अछि। मुदा तखने नंदी-भृंगी शास्त्रीय संगीतपर नचैत प्रवेश करैत छथि। आब नंदी-भृंगीक ई पुछलापर जे दरबज्जाक भीतर की अछि, सभ गोटे अपना-अपना हिसाबसँ स्वर्ग-नरक आ अकास-पताल कहैत छथि। मुदा नंदी-भृंगी कहैत छथि जे सभ गोटे सत्य कहैत छी आ क्यो गोटे पूर्ण सत्य नहि बजलहुँ। फेर बजैत-बजैत ओ कहए लगैत छथि, क्यो चोरि काल मारल गेलाह (चोर ई सुनि भागए लगैत छथि तँ दु-तीन गोटे पकड़ि सोझाँ लए अनैत छन्हि!) तँ क्यो एक्सीडेन्टसँ, आ एहि तरहेँ सभटा गनबए लगैत छथि, मुदा बीमा-बाबू कोना बिन मृत्युक एतए आयल छथि से हुनकहु लोकनिकेँ नहि बुझल छन्हि ! बीमा बाबू कहैत छथि जे ओ नव मार्केटक अन्वेषणमे आएल छथि ! से बिन मरल सेहो एक गोटे ओतए छथि ! भृंगी नंदीकेँ ढ़ेर रास बीमा कम्पनीक आगमनसँ आएल कम्पीटिशनक विषयमे बुझबैत छथि ! एम्हर प्रेमी-प्रेमिकामे घोंघाउज शुरू होइत छन्हि, कारण प्रेमी आब घुरि जाए चाहैत छथि। रमणी मोहन प्रेमीक गमनसँ प्रसन्न होइत छथि जे प्रेमिका आब असगरे रहतीह आ हुनका लेल मौका छन्हि। मुदा भृंगी ई कहि जे एतएसँ गेनाइ तँ संभव नहि मुदा ई भऽ सकैत अछि जे दुनू जोड़ी माय-बाप (!) केँ एक्सीडेन्ट करबाए एतहि बजबा लेल जाए। मुदा अपना लेल माए-बापक बलि लेल प्रेमी-प्रेमिका तैयार नहि छथि। तखन नंदी भृंगी दुनू गोटेक विवाह गाजा-बाजाक संग करा दैत छथि आ कन्यादान करैत छथि बजारी।
दोसर कल्लोल: दोसर कल्लोलक आरम्भ होइत अछि एहि आभाससँ, जे क्यो नेता मरलाक बाद आबएबला छथि, हुनकर दुनू अनुचर मृत भए आबि चुकल छथि आ नेताजीक अएबाक सभ क्यो प्रतीक्षा कए रहल छथि, दुनू अनुचर छोट-मोट भाषण दए नेताजीक विलम्बसँ अएबाक (मृत्युक बादो !) क्षतिपूर्ति कए रहल छथि, गीतक योग दए। एकटा गीत चोर नहि बुझैत छथि मुदा भिखमंगनी आ रद्दीबला बुझि जाइत छथि, ताहि पर बहस शुरू होइत अछि। चोरकेँ अपनाकेँ चोर कहलापर आपत्ति अछि आ भिखमंगनीकेँ ओ भिख-मंग कहैत अछि तँ भिखमंगनी ओकरा रोकि कहैत छथि जे ओ सरिसवपाहीक अनसूया छथि, मिथिला-चित्रकार, मुदा दिल्लीक अशोकबस्ती आबि बुझलन्हि जे एहि नगरमे कला-वस्तु क्यो नहि किनैत अछि आ तखन चौबटियाक भिखमंगनी बनि रहि गेलीह। चोर कहैत अछि जे मात्र ओ बदनाम छथि, चोरि तँ सभ करैत अछि। नव बात कोनो नहि अछि, सभ अछि पुरनकाक चोरि। तकर बाद नेताजी पहुँचि जाइत छथि आ लोकक चोर, उचक्का आ पॉकेटमार होएबाक कारण समाजक स्थितिकेँ कहैत छथि। तखने एकटा वामपंथी अबैत छथि आ ओ ई देखि क्षुब्ध छथि जे नेताजी चोर, उचक्का आ पॉकेटमारसँ घिरल छथि। मुदा चोर अपन तर्क लए पुनः प्रस्तुत होइत अछि आ नेताजीक राखल “चोर-पुराण” नामक आधारपर बजारी जी गीत शुरू कए दैत छथि।
तेसर कल्लोल: आब नेताजी आ वामपंथीमे गठबंधन आ वामपंथी द्वारा सरकारक बाहरसँ देल समर्थनपर चरचा शुरू भए जाइत अछि। नेताजी फेर गीतमय होइत छथि आकि तखने स्टंट-सीन करैत एकटा मुइल अभिनेता विवेक कुमारक अएलासँ आकर्षण ओम्हर चलि जाइत अछि। टटका-ब्रेकिंग न्यूज देबाक मजबूरीपर नेताजी व्यंग्य करैत छथि। वामपंथी दू बेर दू गोट गप- नव गप कहि जाइत छथि, एक जे बिन अभिनेता बनने क्यो नेता नहि बनि सकैत अछि आ दोसर जे चोर नेता नहि बनि सकैछ (ई चोर कहैत अछि) मुदा नेता सभ तँ चोरि करबामे ककरोसँ पाछाँ नहि छथि। तखने एकटा उच्च वंशीय महिला अबैत छथि आ हुनकर प्रश्नोत्तरक बाद एकटा सामान्य क्यूक संग एकटा वी.आइ.पी.क्यू बनि जाइत अछि। अभिनेता, नेता आ वामपंथी सभ वी.आइ.पी.क्यूमे ठाढ़ भऽ जाइत छथि ! ई पुछलापर जे पंक्ति किएक बनल अछि (?) ताहिपर चोर-पॉकेटमार कहैत छथि जे हुनका लोकनिकेँ पंक्ति बनएबाक (आ तोड़बाक सेहो) अभ्यास छन्हि।
चतुर्थ कल्लोल: यमराज सभक खाता-खेसरा देखि लैत छथि आ चित्रगुप्त ई रहस्योद्घाटन करैत छथि जे एक युग छल जखन सोझाँक दरबज्जा खुजितो छल आ बन्न सेहो होइत छल। नंदी भृंगी पहिनहि सूचित कए देलन्हि जे सोझाँक दरबज्जा स्वप्न नहि, मात्र बुझबाक दोष छल। दरबज्जाक ओहि पार की अछि ताहि विषयमे सभ क्यो अपना-अपना हिसाबसँ उत्तर दैत छथि। चित्रगुप्त कहैत छथि जे सभक वर्णनक सभ वस्तु छै ओहिपार। नंदी-भृंगी सूचित करैत छथि जे एहि गेटमे प्रवेश निषेध छै, नो एण्ट्री केर बोर्ड लागल छै। आहि रे ब्बा! आब की होअए ! नेताजीकेँ पठाओल जाइत छन्हि यमराजक सोझाँ, मुदा हुनकर सरस्वती ओतए मन्द भए जाइत छन्हि। बदरी विशाल मिश्र प्रसिद्ध नेताजी, केर खिंचाई शुरू होइत छन्हि असली केर बदला सर्टिफिकेट बला कम कए लिखाओल उमरिपर। पचपन बरिख आयु आ शश योग कहैत अछि जे सत्तरि से ऊपर जीताह से ओ आ संगमे मृत चारू सैनिककेँ आपिस पठा देल जाइत अछि। दूटा सैनिक नेताजीक संग चलि जाइत छथि आ दू टा अनुचर सेहो जाए चाहैत अछि। मुदा नेताजीक अनुचर सभक अपराध बड़ भारी, से चित्रगुप्तक आदेशपर नंदी-भृंगी हुनका लए, कराहीमे भुजबाक लेल बाहर लए जाइत छथि तँ बाँचल दुनू सैनिक हुनका पकड़ि केँ लए जाइत छथि आ नंदी-भृंगी फेर मंचपर घुरि अबैत छथि। तहिना तर्कक बाद प्रेमी-प्रेमिका, दुनू भद्र पुरुष आ बजारीकेँ सेहो त्राण भेटैत छन्हि ढोल-पिपहीक संग हुनका बाहर लए गेल जाइत अछि। आब नन्दी जखन अभिनेताक नाम विवेक कुमार उर्फ...बजैत छथि तँ अभिनेता जी रोकि दैत छथि, जे कतेक मेहनतिसँ जाति हुनकर पाछाँ छोड़ि सकल अछि, से उर्फ तँ छोड़िए देल जाए। वामपंथी गोष्ठीकेँ अभिनेता द्वारा मदति केर विवरणपर वामपंथी प्रतिवाद करैत छथि। हुनको पठा देल जाइत छनि। वामपंथीक की हेतन्हि, हुनकर कथामे तँ ने स्वर्ग-नर्क अछि आ ने यमराज-चित्रगुप्त। हुनका अपन भविष्यक निर्णय स्वयं करबाक अवसर देल जाइत छन्हि। मुदा वामपंथी कहैत छथि जे हुनकर शिक्षा आन प्रकारक छलन्हि, मुदा एखन जे सोझाँ घटित भए रहल छन्हि ताहिपर कोना अविश्वास करथु? मुदा यमराज कहैत छथि जे- भऽ सकैत अछि, जे अहाँ देखि रहल छी से दुःस्वप्न होअए, जतए पैसैत जाएब ओतए लिखल अछि नो एण्ट्री। आब यमराज प्रश्न पुछैत छथि जे विषम के, मनुक्ख आकि प्रकृति ? वामपंथी कहैत छथि जे दुनू, मुदा प्रकृतिमे तँ नेचुरल जस्टिस कदाचित् होइतो छै मुदा मनुक्खक स्वभावमे से गुन्जाइश कतए ? मुदा वामपंथी राजनीति एकर (समानताक, सुधार केर) प्रयास करैत अछि। ताहिपर हुनका संग चोर-उचक्का आ पॉकेटमारकेँ पठाओल जाइत अछि, ई अवसर दैत जे हिनका सभकेँ बदलू। चोर कनेक जाएमे इतस्तः करैत अछि आ ई जिज्ञासा करैत अछि जे हम सभ तँ जाइए रहल छी मुदा एहिसँ आगाँ ? नंदी-चित्रगुप्त-यमराज समवेत स्वरमे कहैत छथि- नो एण्ट्री। भृंगी तखने अबैत छथि, अभिनेताकेँ छोड़ने। यमराज कहैत छथि - मा प्रविश। भृंगी नीचाँमे होइत चरचाक गप कहैत अछि, जे एतुक्का निअम बदलल जएबाक आ कतेक गोटेकेँ पृथ्वीपर घुरए देल जएबाक चरचा सर्वत्र भए रहल अछि। यमदूत सभ अनेरे कड़ाह लग ठाढ़ छथि क्यो भुजए लेल कहाँ भेटल छन्हि (मात्र दू टा अनुचर छोड़ि)। आब क्यो नहि आबए बला बचल अछि, से सभ कहैत छथि। चित्रगुप्त अपन नमहर दाढ़ी आ यमराज अपन मुकुट उतारि लैत छथि आ स्वाभाविक मनुक्ख रूपमे आबि जाइत छथि! मुदा चित्रगुप्तक मेकप बला नमहर दाढ़ी देखि भिखमंगनी जे ओतए छलीह, हँसि दैत छथि। भृंगी उद्घाटन करैत छथि जे भिखमंगनी हुनके सभ जेकाँ कलाकार छथि ! कोन अभिनय ! तकर विवरण मुहब्बत आ गुदगुदीपर खतम होइत अछि, तँ भिखमंगनी कहैत छथि जे नहि एहि तरहक अभिनय तँ ओतए (देखा कए) भऽ रहल अछि। ओत्तऽ रमणी मोहन आ उच्चवंशीय महिला निभाक रोमांस चलि रहल अछि। मुदा निभाजी तँ बजिते नहि छथि। भिखमंगनी यमराजसँ कहैत छथि जे ओ तखने बजतीह जखन एहि दरबज्जाक तालाक चाभी हुनका भेटतन्हि, बुझतीह जे अपसरा बनबामे यमराज मदति दए सकैत छथि, ई रमणीक हृदय थिक एतहु नो एण्ट्री ! यमराज खखसैत छथि, तँ चित्रगुप्त बुझि जाइत छथि जे यमराज “पंचशर”सँ ग्रसित भए गेल छथि ! चित्रगुप्तक कहला उत्तर सभ क्यो एक कात लए जाओल जाइत छथि मात्र यमराज आ निभा मंचपर रहि जाइत छथि। यमराज निभाक सोझाँ- सुनू ने निभा... कहि रुकि जाइत छथि। सभक उत्साहित कएलापर यमराज बड़का चाभी हुनका दैत छथि, मुदा निभा चाभी भेटलापर रमणी मोहनक संग तेना आगाँ बढ़ैत छथि जेना ककरो अनका चिन्हिते नहि होथि ! ओ चाभी रमणी मोहनकेँ दए दैत छथि मुदा ओ ताला नहि खोलि पबैत छथि। फेर निभा अपने प्रयास करए लेल आगाँ बढ़ैत छथि मुदा चित्रगुप्त कहैत छथि जे ई मोनक दरबज्जा थिक, ओना नहि खुजत। महिला ठकए लेल चाभी देबाक (!) गप कहैत छथि। सभ क्यो हँसी करैत छनि जे मोन कतए छोड़ि अएलहुँ ? ताहिपर एकबेर पुनः रमणी मोहन आ निभा मोन संजोगि कए ताला खोलबाक असफल प्रयास करैत छथि। नंदी-भृंगी-भिखमंगनी गीत गाबए लगैत छथि जकर तात्पर्य ईएह जे मोनक ताला अछि लागल, मुदा ओतए अछि नो एण्ट्री। मुदा ऋतु वसन्तमे प्रेम होइछ अनन्त आ करेज कहैत अछि मैना-मैना । तँ एतहि नो एण्ट्री दरबज्जापर धरना देल जाए।
उत्तर आधुनिक भावप्रधान निरर्थक (एबसर्ड) नाटक: एन
एटेण्डेन्ट गोडो क सैमुअल बेकैट द्वारा स्वयं फ्रेंचसँ अंग्रेजीमे अनुवाद कएल गेल
“वेटिंग फॉर गोडो” शीर्षकसँ आ उपशीर्षक “अ ट्रेजिकॉमेडी इन टू एक्ट्स” सेहो जोड़ल गेल
जे फ्रेंच संस्करणमे नै छल। ट्रेजीकॉमेडी माने ट्रेजेडी आ कॉमेडीक मिश्रण। एकर कथानकसँ
स्पष्ट भऽ गेल हएत जे एकर मुख्य पात्र “गोडो” ऐ नाटकमे छैहे नै, दोसर ओ भावक दृष्टिसँ
सेहो नाटकक मुख्य तत्व नै छै। नाटकक मुख्य तत्व छै “वेटिंग” माने बाट तकनाइ। भाषा,
स्टेज, बाजब, चुप्प रहब, चलबाक तरीका, ई सभ ऐ नाटकक अभिन्न अंग छिऐ। देश-कालमे भागैबला
बनजारा जीवनशैलीक लोक सभ अछि एकर मुख्य पात्र। बिनु बजने शारीरिक भावसँ अभिनय करैबला
“माइम कलाकार” जेकाँ ऐ नाटकक पात्र अभिनय करै छथि। नाटकमे प्लॉट आ संतुलनक नव परिभाषा
ई नाटक गढ़ैत अछि। आधुनिक थियेटरकेँ ई नाटक नव युगमे प्रवेश कराबैत अछि। ब्रिटेनक “म्यूजिक
हॉल” थियेटर मे संगीत हास्य रहै छलै जइमे जीवनक निराशा “क्रॉस-टॉक”सँ बेकेट आ राजनैतिक-सामाजिक
आतंक हैरोल्ड पिन्टर हास्य रूपमे देखबैत छथि। “नो एण्ट्री: मा प्रविश” सेहो स्वर्क
(बा नरक) क द्वारपर आरम्भ होइए जतए ओना तँ सभ मृत लोक पंक्तिबद्ध छथि मुदा एकटा जीवित
व्यक्ति सेहो छथि!उचक्का बाजारी लग सञ्च-मञ्च रहैए! प्रेमी-प्रेमिकाक ओतए बियाहो भऽ
जाइ छै! नेताजी मृत्युक बादो विलम्बसँ एबा लेल अभिशप्त छथि! वामपंथी ओतौ बाहरसँ समर्थन
दै छथि! वी.आइ.पी. क्यू सँ ओतौ त्राण नै भेटै छै! मुदा जइ दरबज्जाक बाहर लोक पंक्तिबद्ध
छथि से एक युगमे खुजितो छल आ बन्न सेहो होइत छल, ई रहस्योद्धाटन चित्रगुप्त करै छथि!
माने आब ई नै खुजत तखन इन्तजारी कथीक? नन्दी-भृंगी कहैए जे सोझाँक दरबज्जा स्वप्न नै,
मात्र बुझबाक दोष छल! अभिनेता विवेक कुमार अपन “सरनेम” पुछल गेलापर कहै छथि जे कतेक
मोश्किलसँ तँ जाति हुनकर पाछाँ छोड़लक अछि से उर्फ तँ छोड़िये देल जाए। वामपंथीक कथामे
ने स्वर्ग-नर्क होइ छै आ नहिये यमराज-चित्रगुप्त, मुदा एतुक्का परिस्थिति देखि कऽ ओ
अविश्वास कोना करथु? मुदा यमराजे हुनका कहै छथिन्ह जे ई दुःस्वप्न हुअए। यमदूत सभ कड़ाह
लग अनेरे ठाढ़ छथि कियो भूजैले भेटिते नै छन्हि, चित्रगुप्तक मेकप बला दाढ़ी देखि भिखमंगनीक
हँसलापर भृंगी कहै छथि जे भिखमंगनी सेहो हुनके सभ जेकाँ कलाकार छथि। मोनक दरबज्जा मोन
छोड़ि एलापर कोना खुजत?
फ्रेंच
नाटक “वेटिंग फॉर गोडो”, हैरोल्ड पिंटरक
अंग्रेजी नाटक “द बर्थडे पार्टी”, बादल
सरकारक बांग्ला नाटक “एवम् इन्द्रजीत” आ
उदय नारायण सिंह ‘नचिकेता’क मैथिली
नाटक “नो एण्ट्री: मा प्रविश” पुरान नाटक जेकाँ
परिभाषित आरम्भ आ अन्तक परिधिसँ अलग अछि। ई कतौ सँ शुरू भऽ जाइत अछि, कतौ खतम भऽ
जाइत अछि। एवम् इन्द्रजीत मे लेखक पात्र ताकि रहल अछि, आ अनचोक्के ओ दर्शक
दीर्घाकेँ सम्बोधित करैत चारिटा देरीसँ आएल दर्शककेँ मंचपर बजा लैए आ ओकरा नाटकक
पात्र बना दैए। चारिम पात्र ओकरा प्रिय छै, ओ निर्मल नै “इन्द्रजीत” छी। ओ अलग
अछि, इन्द्रकेँ जीतैबला ऐतिहासिक पात्र अछि। ओ अमल विमल, कमल जेकाँ लीखपर नै चलत।
मुदा अन्त जाइत जाइत इन्द्रजीत सेहो अमल विमल, कमल एवम् इन्द्रजीत भऽ जाइए।
हैरोल्ड
पिन्टरक “द बर्थडे पार्टी”क प्रारम्भमे तेहेन समीक्षा भेल जे हुनकर लेखकीय जीवन
समाप्त हुअए पर आबि गेल। मुदा एकर पुनर्पाठ एकरा क्लासिक बना देलक। किछु रहस्य,
किछु आतंककेँ ओ सम्पूर्ण नाटकमे बनेने रहलाह, हास्य कथ्यकेँ आर मजगूत केलक।
स्टैनले की अछि, छल बा बनऽ चहैत अछि? की ओ स्त्रीकेँ दूषित करैए, बा ओ अपन पत्नीक
हत्या केलक? मुदा मेग तँ ओकरा पसिन्न करै छै? ओकर पहिल आ दोसर कन्सर्ट, के तकर
बाधक बनलै? की ओ झूठ बजैए बा वर्तमान सामाजिक आ राजनैतिक परिभाषासँ अलग व्यवहारक
अछि? ओ मेगकेँ मोकऽ चाहैए मुदा तैयो किए मेग ओकरा पसिन्न करै छै आ सामाजिक आ
राजनैतिक शक्ति ओकरा किए आ कोना उठा कऽ लऽ गेल जाइ छै, जकर सिपाही गोल्डबर्ग
(गोल्डबर्गक लुलुक संग रहस्यमय व्यवहार) स्वयं आदर्श उपस्थित नै कऽ पाबै छथि।
सुन्न-मसान
सड़कक कातक माटिक ढिमका आ पत्रहीन नग्न गाछ “वेटिंग फॉर गोडो” क स्टेज छिऐ, ताला
लागल दरबज्जाक बाहरक स्थल/ मण्डप “नो एण्ट्री: मा प्रविश”क स्टेज छिऐ तँ “एवम्
इन्द्रजीत”मे दर्शक दीर्घा, सएह स्टेज बनि जाइए। “द बर्थडे पार्टी”मे घरक कोठली
स्टेज छिऐ मुदा पिन्टर एकर पात्र स्टैनले केँ डेरीडाक “विखण्डन” पद्धतिसँ कखनो
खण्ड कऽ दैत छथि तँ कखनो फेरसँ जोड़ि दै छथि। लोक बा दर्शक ओकरासँ ईर्ष्या करऽ
लगैए, खने सहानुभूति करऽ लगैए खने घृणा करऽ लगैए, मुदा स्टैनली गोल्डबर्ग आ
मैक्कानक सोझाँ जखन निर्बल बुझि पड़ैए तँ दर्शक ओकरा संग अपनाकेँ देखैए, जेना ओ “एवम्
इन्द्रजीत” मे इन्द्रजीत संग अपनाकेँ देखैए। “वेटिंग फॉर गोडो” मे जखन लोक गुलाम
संग अपनाकेँ देखैए तखने सहानुभूति देखेलापर चमेटा पड़लापर ओ हतप्रभ रहि जाइए। “नो
एण्ट्री: मा प्रविश” मे भिखमंगनी ईर्ष्यावश रम्भा-मेनकाकेँ मुँहझड़की कहैए!
पॉकेटमार इन्द्रक व्रजपर रुपैय्याक बोली लगबैए। नन्दी-भृंगी कहैए जे सभ गोटे सत्य छी
मुदा क्यो गोटे पूर्ण सत्य नै बजलौं। “एवम् इन्द्रजीत”मे
इन्द्रजीतक हाल सिसीफस सन छै। शापित ग्रीक मिथक सिसीफस, संगमरमरक पाथरपर चढ़बाक लेल
अभिशप्त, आ जखने ओ चोटीपर पहुँचैए आकि पाथर फेर गुरकि कऽ ओकरा नीचाँ आनि दै छै। मनुक्खक
काज आ जीवन निरर्थकतापर आधारित अछि। मनुक्ख असफल होइले अभिशप्त अछि, इन्द्रजीत
जेकाँ? आकि “नो एण्ट्री: मा प्रविश”क स्वर्ग-नरक, यमराज-चित्रगुप्तक अमान्यता
देखलाहा गपकेँ देखि बदलत? मुदा तखन यमराजे कहै छथि जे देखलाहा गप दुःस्वप्न भऽ
सकैए? “वेटिंग फॉर गोडो” ईश्वरक इन्तजारी नै छिऐ, बेकेट स्वयं कहै छथि जे इन्तजारी
“गॉड”क नै “गोडो”क भऽ रहल अछि, ओना क्रिस्टियेनिटी “मिथोलोजी” अछि से ओ तकर प्रयोग
करै छथि। अस्तित्ववादी विचारधारा, मनुक्ख आ ब्रह्माण्ड सभ निरर्थक अछि, अबसर्ड अछि।


text:
राजा रवि वर्मा
राजा रवि वर्मा (१८४८ - १९०६) भारत के विख्यात चित्रकार छल। ओ भारतीय साहित्य आ संस्कृति के पात्रक चित्रण केलक। उनकर चित्र क सबसँ बडका विशेषता हिन्दू महाकाव्यसभ आ धर्मग्रन्थसभ पर बनाएल गेल चित्र अछि। हिन्दू मिथकसभ क बहुत ही प्रभावशाली प्रयोग उनकर चित्र मे दिखैत अछि। वडोदरा (गुजरात) स्थित लक्ष्मीविलास पैलेस के संग्रहालय मे उनकर चित्र क बहुत बडका संग्रह अछि।
विषय सूचीसभ
जीवन परिचय[सम्पादन करी]
राजा रवि वर्मा क जन्म २९ अप्रैल १८४८ क केरल के एक छोट सँ शहर किलिमानूर मे भेल। पाँच वर्ष क छोट आयु मे ही ओ अपन घर क दीवारसभ क दैनिक जीवन क घटनासभसँ चित्रित करनाई प्रारम्भ करि देने छल। उनकर चाचा कलाकार राजा राजा वर्मा उनकर प्रतिभा क पहचानलक आ कला क प्रारम्भिक शिक्षा देलक। चौदह वर्ष क आयु मे ओ उनका तिरुवनंतपुरम लके चलि गेल जतय राजमहल मे उनकर तैल चित्रण क शिक्षा भेल। बाद मे चित्रकला के विभिन्न आयाम मे दक्षता के लेल ओ मैसूर, बड़ौदा आ देश के अन्य भागसभ क यात्रा केलक। राजा रवि वर्मा क सफलता क श्रेय उनकर सुव्यवस्थित कला शिक्षा क जाइत अछि। ओ पहिले पारम्परिक तंजौर कला मे महारत प्राप्त केलक आ फेर यूरोपीय कला क अध्ययन केलक।
डाक्टर आनंद कुमारस्वामी उनकर चित्र क मूल्यांकन करि कलाजगत मे उनका सुप्रतिष्ठित केलक। ५७ वर्ष क उमर मे १९०५ मे उनकर देहान्त भेल।
जीवन परिचय[सम्पादन करी]
कलाकृतिसभ[सम्पादन करी]
रोचक तथ्य[सम्पादन करी]
मुख्य कृतिसभ[सम्पादन करी]
सन्दर्भ सामग्रीसभ[सम्पादन करी]
- ↑ Joshi, Om Prakash (1985). Sociology of Indian art. Rawat Publications. प॰ 40.


text:
Friday, 15 February 2008
सीताराम सीताराम सीताराम सीताराम सीताराम सीताराम सीताराम सीताराम सीताराम
सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम सीताराम
No comments:
Subscribe to: Post Comments (Atom)


text:
श्रावण १८ गते,अनशनरत डा. गोविन्द केसीके मागमे सहमति जनबति बुधदिनसँ आवासीय डाक्टरसभ ओपिडी सेवा बहिष्कार कएनेअछि । डा. केसीके स्वास्थ्य अवस्था कमजोर बनति गेलाकऽबादो माग सम्बोधन कऽर सरकार चाँखि नै देखौने कहति आवासीय डाक्टरसभ ओपिडीमे काज नै करके बतौनेअछि ।
ओपिडी सहित पठनपाठनके कोनो भिऽ शैक्षिक कार्यक्रममे सरिक नै होबके नेशनल रेजिडेन्ट डक्टर्स एसोसियसन जनौलकअछि । डा. केसीके माग पूरा कराब दबाब देवाक उद्देश्यसँ आवासीय डाक्टरसभ ओपिडी सेवा बहिष्कार कएनेअछि । त्रिवि शिक्षण अस्पतालमे अखन ३ सय ५० आवासीय डाक्टरसभ रहलअछि । आवासीय डाक्टरसभ सेवा बहिष्कार कएलासँ विमारीके उपचार प्रभावित भेलअछि ।
डा. गोविन्द केसी अनशनमे बैसला १०दिन भऽचुकलअछि । चिकित्सा शिक्षा क्षेत्रके सुधारके माग करति डा. केसी अनशनमे बैसल यी ११ हम्ँ बेर अछि ।
डा. केसीके समर्थनमे आवासीय डाक्टरद्वारा ओपिडी सेवा बहिष्कार0
श्रावण १८ गते,अनशनरत डा. गोविन्द केसीके मागमे सहमति जनबति बुधदिनसँ आवासीय डाक्टरसभ ओपिडी सेवा बहिष्कार कएनेअछि । डा. केसीके स्वास्थ्य अवस्था कमजोर बनति गेलाकऽबादो माग सम्बोधन कऽर सरकार चाँखि नै देखौने कहति आवासीय डाक्टरसभ ओपिडीमे काज नै करके बतौनेअछि ।


text:
अपन मिथिला / जनकपुरधाम, भादौ,१३ जनकपुरमे नेकपा एमालेके चुनावी सभा स्थानीय जनता आ राष्ट्रिय जनता पार्टी नेपालक कार्यकर्तासभ द्धारा कार्यक्रमके छिनभिन केलक अछि । प्रदेश नं. २ के स्थानीय तहके निर्वाचनके लक्षित करैत मधेश केन्द्रित रहल एमाले वरिष्ठ नेता माधवकुमार नेपाल चुनावी प्रचार प्रसारमे याल छल ।
वरिष्ठ नेता नेपालके जनकपुरधामके पिडारी चौकस्थित जानकी बाटिकामे चुनावी सभाके आयोजना क रहला सँ राजपा नेपालके कार्यक्रता आ स्थानीय जनतासभ कार्यक्रमके छिनभिन केलक अछि ।
एमाले मधेश विरोधी रहल कहैत कार्यक्रम छिनभिन करहल समयमे सुरक्षाकर्मी सँ झडप भेल छल । झडपमे प्रहरीके लाठीचार्ज सँ एक दर्जनसँ बेसि कार्यकर्ता आ सर्वसाधारण सब घायल भेल अछि ।
श्राेत: मधेशवाणी


text:
विदेह ( www.videha.co.in ) द्वारा करबाओल गेल एवं मुन्ना जी द्वारा संचालित मैथिलीमे गजलपर पहिल परिचर्चा
मैथिली गजल किएक नै पाठ्यक्रममे अछि ताहि पर अनचिन्हार आखर द्वारा भेल परिचर्चा
गजल दिवसपर भेल चर्चा-1
गजल दिवसपर भेल चर्चा-2
गजल दिवसपर भेल चर्चा-3
बाल गजलक परिकल्पना
प्रिंट पत्रिकाक संपादक आ गजलकारसँ अपील
गजलक संबंधमे प्रसिद्ध चित्रकार ललित कुमुद जीक विचार
2016 धरि गजलक भविष्यपर चर्चा
आखिर १०८ बर्खक इतिहासक बाबजूदो मैथिली गजल पाठ्यक्रममे किएक नै आबि सकल भाग-2
विश्वविद्यालय लेल गजल सिलेबसक प्रारूप